20 permit berkempen diterima, 19 lulus satu ditolak

JOHOR BAHRU SELATAN, 1 Mac- Sejumlah 20 permit berkempen telah diterima IPD Johor Bahru Selatan dalam Pilihan Raya Dewan Negeri Johor dengan 19 daripadanya mendapat kelulusan manakala satu permohonan ditolak.Ketua Polis Daerah Johor Bahru Selatan, ACP Raub Selamat berkata, permohonan melibatkan empat kawasan iaitu DUN N.41 Puteri Wanga, DUN N.44 Larkin, DUN N.45 Stulang dan DUN N.46 Perling."14 kelulusan diberi kepada Barisan Nasional, empat Perikatan Nasional, satu MUDA dan satu ditolak daripada PKR," katanya dalam sidang media di sini.Tambah beliau, pihaknya juga telah menambah jumlah keanggotaan kepada seramai 598 pegawai dan anggota sepanjang tempoh berkempen."Semasa hari pembuangan undi pada 12 Mac pula, polis telah mengaturkan seramai 1,181 pegawai dan anggota polis untuk mengawal ketenteraman awam di daerah Johor Bahru Selatan," katanya lagi.Sementara itu beliau memaklumkan, sembilan laporan polis diterima berkaitan kesalahan melanggar Prosedur Operasi Standard (SOP) dengan dua kertas siasatan telah dibuka.Kesalahan melibatkan ceramah tanpa permit yang boleh dikenakan denda sebanyak RM5000, selain kes khianat di sebuah rumah ahli parlimen yang boleh dikenakan hukuman penjara maksimum dua tahun.Kedua-dua kes itu melibatkan Seksyen 24B(3)(B) Akta Kesalahan Pilihan Raya dan Seksyen 427 Kanun Keseksaan.

(Bendera parti-parti yang bertanding pada PRU Dewan Negeri Johor ke-15 sepanjang tempoh berkempen)


Ikhtiar BN jadikan Johor negeri makmur didokong naratif politik matang dan stabil

JOHOR BAHRU, 1 Mac - Ikhtiar Barisan Nasional (BN) menumpukan kepada lima fokus utama untuk menjadikan Johor sebagai negeri yang makmur. Pengerusi BN negeri, Datuk Hasni Mohammad berkata fokus tersebut mencakupi Kemajuan Ekonomi, Kesejahteraan Rakyat, Orang Muda Johor (OMJ), Pentadbiran Berintegriti dan Reformasi Politik.BN Johor mempunyai satu matlamat yang mana parti itu mahu memakmurkan negeri yang didukung oleh naratif politik baharu yang matang dan stabil."Marilah kita bersama-sama memakmurkan Johor dengan ekonomi yang maju, perniagaan yang bercambah, infrastruktur yang moden dan kualiti hidup yang terbaik. Ingatlah, Johor harus tetap menjadi Johor. Sudah tiba masanya untuk kita menentukan masa depan yang stabil buat negeri ini dan bangsanya."Ikhtiar pertama BN Johor adalah kemajuan ekonomi dan dalam masa lima tahun kita akan mengembalikan kehebatan ekonomi Johor yang pernah menjadi penyumbang tertinggi kepada keseluruhan pelaburan Malaysia.

"Sesungguhnya, ketidakstabilan politik dan pandemik telah membantutkan kemajuan dan prestasi ekonomi negeri yang dahulu pernah disegani. Oleh itu melalui Johor berdaya saing, BN Johor akan melaksanakan sembilan inisiatif," katanya pada majlis pelancaran Ikhtiar BN Johor yang dibuat secara maya.

(Hasni pada majlis pelancaran Ikhtiar BN Johor yang dibuat secara maya)

Menurut Hasni, BN juga akan melaksanakan tiga inisiatif utama bagi membantu Perusahaan Kecil dan Sederhana yang terkesan akibat COVID-19. Antaranya, pinjaman tanpa faedah RM100 juta Bank Rakyat dan pelbagai bantuan kewangan tahunan.Ikhtiar kedua iaitu Kesejahteraan Rakyat pula antaranya memberi fokus kepada pendidikan. Ini termasuk pemberian bantuan kewangan tahunan 150 Ringgit kepada setiap pelajar sekolah rendah dan menengah daripada keluarga berpendapatan RM3,001 hingga RM7,000.Dalam menegakkan Syiar Islam dan Kemajmukan Johor, enam inisiatif digaris antaranya menaik taraf Kolej Pengajian Islam Johor ke status Kolej Universiti dan memperluas cukai tanah nominal yang kini diberi kepada masjid dan surau, kepada rumah ibadat bukan Islam."Tidak dilupakan juga BN Johor akan turut meningkatkan kualiti hidup masyarakat desa dengan empat inisiatif utama, antaranya meningkatkan kualiti hidup masyarakat dalam pelbagai aspek sosio ekonomi seperti penciptaan pekerjaan dan pemerkasaan modal insan.

Sementara itu, dua inisiatif besar akan dilaksanakan dalam mencipta peluang pekerjaan serta menggalakkan penghijrahan semula golongan profesional dari Singapura ke Johor.

Antaranya, menawarkan 100,000 peluang pekerjaan dalam pelbagai bidang yang memfokuskan kepada pertanian moden, ekonomi digital dan ekonomi kreatif.

"Golongan belia atau Orang Muda Johor (OMJ) merupakan segmen masyarakat yang paling penting bagi negeri ini. Oleh itu, bagi membangun potensi dan mencipta peluang kepada OMJ, BN Johor akan melaksanakan enam inisiatif utama dalam masa lima tahun.

"Antaranya bantuan kewangan tahunan RM5,000 kepada semua mahasiswa Johor dari keluarga B40 dan mewujudkan lebih banyak rumah transit kepada OMJ yang layak dengan harga sewa yang amat berpatutan di kawasan strategik," katanya.

Dalam aspek pentadbiran berintegriti, lima inisiatif utama bakal dilaksana.

Antaranya, setiap Ahli Dewan Negeri di Johor diwajibkan untuk mengisytiharkan harta mereka kepada Suruhanjaya Pencegahan Rasuah Malaysia, SPRM.

Juga mewujudkan Indeks Prestasi Utama, KPI untuk Ahli Dewan Negeri, Pegawai Utama Kerajaan Negeri dan Ketua Kampung.

Pelaporan secara berkala akan dilaksanakan kepada rakyat sekerap mungkin.

Manakala, peruntukan tahunan RM200,000 untuk Ahli Dewan Negeri Kerajaan dan Pembangkang dengan sama rata, diteruskan.


SPR Johor gesa 756,247 pengundi muda semak maklumat undi

JOHOR BAHRU, 1 Mac - Suruhanjaya Pilihan Raya (SPR) Negeri Johor mengingatkan 756,247 pengundi baharu yang berusia 18 hingga 20 tahun di negeri ini membuat semakan maklumat diri menjelang hari mengundi Pilihanraya Umum (PRU) Dewan Negeri Johor ke-15 pada 12 Mac depan.Pengarahnya, Nor Nekman Jaimon berkata, pengundi boleh menyemak maklumat pengundian melalui aplikasi mySPR Semak atau portal Semakan Daftar Pemilih SPR.Katanya, maklumat yang dikongsikan di dalam MySPR Semak adalah berkaitan maklumat tempat mengundi, nombor saluran dan juga nombor daftar mengundi."Pengundi akan dimaklumkan mengenai waktu yang disarankan untuk ke pusat mengundi pada 12 Mac ini."Oleh itu, pengundi tidak perlu bimbang sekiranya terdapat kekeliruan semasa hari mengundi kerana terdapat petugas SPR di pusat-pusat mengundi yang akan membantu mereka menunaikan tanggungjawab sebagai pengundi."Jika mereka tidak mempunyai maklumat berkaitan dengan saluran mereka akan diarahkan ke khemah semakan daftar pemilih, petugas akan buat semakan daftar pemilih sama ada mereka mengundi dipusat berkenaan atau sebaliknya," katanya kepada RTM Johor petang tadi.

SPR merekodkan seramai 2,597,742 pemilih berdaftar yang mengambil bahagian dalam PRU Dewan Negeri Johor kali ini.


PRU Dewan Negeri Johor: Calon ambil maklum titah YDP Agong jaga kepentingan rakyat

JOHOR BAHRU, 1 Mac - Calon-calon yang bertanding pada Pilihan Raya Umum (PRU) Dewan Negeri Johor ke-15 mengambil maklum titah Yang di-Pertuan Agong Al-Sultan Abdullah Ri'ayatuddin Al-Mustafa Billah Shah pada Istiadat Pembukaan Penggal Kelima Majlis Parlimen ke-14, yang mengingatkan ahli politik supaya fokus menjaga kepentingan rakyat.Menurut calon BN Gambir, Shahrizan Jani tanggungjawab menyelesaikan permasalahan rakyat perlu digalas sebaik mungkin. "Rakyat kini berhadapan dengan masalah ekonomi dan sebagainya, jadi saya kira buat masa ini apa yang penting adalah untuk kita menubuhkan sebuah kerajaan yang stabil bagi menjaga kebajikan rakyat," katanya kepada RTM.

Pandangan sama disuarakan calon PN Gambir Mohd Solihan Badri."Kita sebagai wakil rakyat memang mempunyai gaji tetapi kita berkhidmat untuk rakyat, bukan berpolitik untuk memperkukuhkan diri sendiri. Kita seharusnya fokus isu rakyat dan perlu memahami apa yang dititahkan oleh Yang di-Pertuan Agong," kata Mohd Solihin.

(Calon PN Gambir, Mohd Solihan Badri)

Bagi calon PKR Gambir, Naim Jusri yang kini sedang menjalani kuarantin berikutan dijangkiti COVID-19 khidmat kepada rakyat perlu diberi keutamaan manakala kepentingan peribadi diketepikan.

"Sama-sama kita membawa suara rakyat dan mengenepikan kepentingan diri dan politik. Rakyat sewajarnya menentukan wakil mereka," jelas Naim.


Kempen bersemuka dimanfaat calon dekati pengundi

(Kemeriahan kempen mulai dirasai dengan pemasangan bendera parti-parti bertanding)

BATU PAHAT, 1 Mac - Rewang bersama masyarakat untuk majlis Israk Mikraj dan ziarah berjumpa guru lama, antara aktiviti kempen calon Barisan Nasional, BN di kerusi Dewan Negeri Semarang dan Sri Medan, di sini sempena PRU Dewan Negeri Johor.Calon BN Semarang, Datuk Samsolbari Jamali ketika ditemui berkata kempen bersemuka kali ini membolehkan beliau terus mendekati pengundi di kawasan tersebut."Prosedur Operasi Standard (SOP) yang diberikan itu lebih kepada ceramah besar dan sebagainya. Namun pertemuan bersama warga setempat terus berjalan dan apa yang penting SOP dijaga," katanya.Begitu juga calon BN Sri Medan, Datuk Zulkurnain Kamisan yang sempat meluangkan masa berjumpa guru lamanya, Fauzan Ya’amat sambil mengedarkan kalendar tahun baharu."Walaupun terdapat kekangan tapi Alhamdulillah saya dapat bergerak ke lokasi tumpuan dan kita sentiasa tekankan kepada jentera supaya sentiasa mematuhi SOP mengekang penularan COVID-19," kata beliau.Tidak ketinggalan, calon Amanah, Aminolhuda Hassan yang bertanding di kerusi Dewan Negeri Parit Yaani memberi penghormatan menghadiri majlis pengebumian di Parit Andin 3.Menurut Aminolhuda, kempen bersemuka dan media sosial perlu diseimbangkan demi mengelakkan penularan COVID-19."Ini cabaran kepada kami untuk sampaikan maklumat kepada rakyat, walau ada media sosial tidak dapat pergi ke semua kawasan. Cara ini walaupun tradisional tetapi tetap memberi kesan," jelasnya.


Kempen di media sosial, calon aktif bersiaran langsung

JOHOR BAHRU, 1 Mac - Kempen hari keempat Pilihan Raya Umum (PRU) Dewan Negeri Johor ke-15 diteruskan hari ini dengan masing-masing menjalankan kempen secara bersemuka termasuk menziarahi golongan peniaga dan penduduk tempatan.Selain itu ada juga calon yang menggunakan platform media sosial bagi memperkenalkan diri termasuk menerusi FB Live.Calon Barisan Nasional (BN) Dewan Negeri Larkin, Hairi Md Shah misalnya mengisi jadual kempen sebelah pagi tadi dengan meninjau golongan peniaga sekitar Larkin manakala calon BN Puteri Wangsa, Ng Yew Aik juga menggunakan pendekatan sama bagi mendekati penduduk.Laman facebook calon Benut, Datuk Hasni Mohammad pula memaparkan jadual pelancaran Ikhtiar BN Johor yang dijadual pukul 3 petang ini dengan dirasmikan Pengarah Pilihanraya BN Negeri, Datuk Seri Utama Mohamad Hassan.

(Pelancaran Ikhtiar BN Johor yang dijadual berlangsung pukul 3 petang)

Perikatan Nasional, PN juga tidak kurang dengan kempen menggunakan media sosial untuk memperkenalkan calonnya.Calon Dewan Negeri Yong Peng, Susan Yong dan calon Dewan Negeri Tanjung Surat, Selamat Ujud hari ini bersiaran langsung menerusi Fb live.PKR pula mendekati golongan pengundi menerusi aplikasi Tik Tok oleh calon Tanjung Surat, Rosman Tahir.


Pertambahan calon wanita, bukti pengiktirafan kepada golongan itu

JOHOR BAHRU, 1 Mac - Penamaan calon wanita pada Pilihan Raya Umum (PRU) Dewan Negeri Johor perlu dilihat dari sudut positif.

Langkah itu bukan sahaja memberi nafas baharu kepada parti malah merupakan satu keputusan yang strategik.

Melihat kepada zaman yang sudah berubah, wanita hari ini lebih berdaya saing dan setanding lelaki. Pemerhati Politik, Dr Muhammad Nadzri Mohammed Nor berkata pertambahan calon wanita membuktikan peranan golongan itu diiktiraf sebagai pemangkin kepada pembangunan negara.Sekali gus membuktikan parti-parti mengakui kemampuan wanita di peringkat pembuat keputusan."Barisan Nasional (BN) saya lihat lebih kehadapan meletakkan calon wanita, antara sebab mungkin BN banyak belajar dari PRU Melaka yang meletakkan ramai calon wanita. Diharapkan pada PRU ke-15 kita masih banyak lagi ruang untuk ditambahbaik dan Johor satu permulaan dan perkembangan yang menarik," katanya ketika dihubungi RTM.

Sementara itu, calon BN bagi kerusi Dewan Negeri Pulai Sebatang, Hasrunizah Hassan menyifatkan penilaian parti terhadap golongan wanita membuktikan tiada sifat pilih kasih dalam pemilihan calon demi pembangunan negeri Johor itu sendiri. "Kita lihat ada 14 calon wanita yang telah diletakkan di Dewan Negeri untuk PRU Dewan Negeri Johor. Ini membuktikan kepercayaan terhadap wanita dalam menjalankan tugas dengan baik. Wanita kalau disuruh bekerja dia akan melaksanakan dengan bersungguh-sungguh," katanya.

(Calon BN, Chan San San mengedarkan risalah kempen/FB)

Seorang lagi calon BN bagi kerusi Dewan Negeri Johor Jaya, Chan San San pula amat berbesar hati diberi kepercayaan untuk mewakili parti tersebut. Beliau optimis peluangnya cerah memandangkan merupakan anak jati kawasan berkenaan."Bukan hari ini saya berkhidmat tetapi sudah 12 tahun, penduduk dah kenal dan tidak menjadi masalah untuk saya bertanding di kawasan ini. Saya juga tahu apakah keperluan mereka di sini," kata beliau.

(Calon Muda, Amira Aisya Abd Aziz/FB)

Sementara itu, calon Muda bagi kerusi Puteri Wangsa, Amira Aisya Abd Aziz pula menegaskan, pemilihan wanita sebagai calon membuktikan gelanggang politik bukan eksklusif untuk golongan lelaki sahaja."Pada masa sama saya fikir perkara ini menjangkaui jantina dan bangsa. Apa yang penting adalah memberi khidmat terbaik," kata beliau.Laporan Atikah Makhtar


Pertaruh muka baharu dan calon muda, bawa nafas baharu politik negara - Penganalisis

JOHOR BAHRU, 1 Mac - Mempertaruhkan muka baharu dan calon muda dalam Pilihan Raya Umum (PRU) Dewan Negeri Johor merupakan satu strategi yang baik.Penganalisis melihat langkah itu dapat membawa nafas baharu dalam kancah politik berasaskan prinsip dan kepentingan bersama dalam sistem kepartian.Pemerhati Politik, Dr Muhamad Nadzri Mohamed Nor berkata parti perlu berani mengambil risiko kerana calon baharu mungkin lebih bebas daripada legasi atau amalan politik lama, sekali gus dapat menyalurkan perspektif baharu ke dalam parti masing-masing. Beliau yang juga Ketua Program Sains Politik, Fakulti Sains Sosial dan Kemanusiaan, Universiti Kebangsaan Malaysia (UKM) melihat calon muka baharu terutama calon muda wajar diberi peluang kerana mereka juga cakna dengan isu-isu semasa. "Saya melihat semua orang berhak untuk diberikan peluang apatah lagi semasa proses pilihan raya ini mereka dapat menunjukkan kemampuan, kepimpinan, gerak kerja dan janji. "Saya melihat tidak ada masalah, umur sekadar nombor dan apa yang penting minat serta iltizam mereka untuk menarik minat orang ramai," katanya ketika dihubungi RTM.

Sementara itu, Pensyarah Jabatan Sains Sosial, Pusat Pengajian Umum dan Kokurikulum, Universiti Tun Hussein Onn Malaysia (UTHM) Johor, Dr Nur Azah Razali pula berpendapat mempertaruhkan calon muda dapat melahirkan lebih ramai pelapis dan tokoh baharu dalam politik. "Usaha ini bersesuaian dan sejajar dengan aspirasi negara yang ingin mengangkat suara anak-anak muda ke dalam sistem pemerintahan negara dan melibatkan mereka dalam sistem pentadbiran dan pembangunan negara," tambahnya.


PRU Dewan Negeri Johor: Pemasangan bahan kempen perlu patuhi peraturan

(Yang Dipertua Majlis Daerah Tangkak, Ezlan Farid Mohd Said)

JOHOR BAHRU, 1 Mac - Bahang kempen Pilihan Raya Umum (PRU) Dewan Negeri Johor yang memasuki hari keempat, hari ini semakin meriah dengan pemasangan bendera dan poster di segenap penjuru.Di kawasan Gambir dan Tangkak umpamanya perang bendera sudah mula menghiasi kawasan sekeliling.Namun, sebarang pemasangan bahan kempen perlu mematuhi peraturan ditetapkan Suruhanjaya Pilihan Raya (SPR) dan Pihak Berkuasa Tempatan (PBT).

(Pemasangan bahan kempen di sekitar kawasan Gambir)

Yang Dipertua Majlis Daerah Tangkak, Ezlan Farid Mohd Said berkata pemasangan bahan kempen perlu berlandaskan peraturan bagi menjamin keselamatan dan keharmonian masyarakat setempat."Saya menasihatkan agar pemasangan bahan kempen ini perlu menjaga sensitiviti orang ramai dan tidak membuat kacau sehingga boleh mengganggu lalu lintas dan unsur vandalisme," katanya kepada RTM.Dalam pada itu, Ezlan Farid menekankan pemasangan bendera di premis persendirian tidak dibenarkan kecuali premis tersebut milik parti atau pun parti telah mendapat persetujuan daripada pemilik premis."Parti bertanding perlu membayar deposit RM3,000 kepada SPR dan RM5,000 kepada PBT. Ada beberapa tempat yang kita telah kenal pasti tidak boleh dipasang bendera, poster dan parti-parti telah dimaklumkan akan perkara itu," katanya.

(Pemasangan bendera dapat dilihat di kawasan tumpuan orang ramai)

Dalam keghairahan parti-parti bertanding berkempen bagi memenangi hati pengundi, bukan alasan untuk mereka tidak mematuhi peraturan yang telah ditetapkan SPR dan pihak berkuasa."Sekiranya terdapat pemasangan bahan kempen yang menimbulkan kekacauan dan melanggar peraturan, orang ramai boleh melaporkan perkara itu kepada pihak SPR atau PBT," tambah Ezlan Farid.Laporan Sazswani Samsu.


Lebih 200,000 rakyat Johor di Singapura dijangka undi pos

JOHOR BAHRU, 28 Februari - Johor menjangkakan lebih 200,000 undi pos sekiranya rakyatnya yang masih berada di negara jiran Singapura dapat menunaikan tanggungjawab menerusi kaedah itu. Menteri Besar Datuk Hasni Mohammad berkata, jumlah yang selalunya berulang alik Johor ke Singapura hampir 200,000 orang, adalah jumlah yang layak mengundi.Jelasnya, Suruhanjaya Pilihan Raya (SPR) hari ini sedang dalam proses untuk menghantar kertas undi ke negara jiran itu setelah senarai nama calon yang bertanding telah dimuktamadkan.

"Ketika tempoh ini, permintaan untuk undi pos dibenarkan walaupun mereka tidak boleh mengundi di kedutaan di Singapura, tetapi mengundi melalui pos masih boleh dilakukan, itu caranya untuk beri peluang mengundi kepada rakyat kita yang berada di sana," kata Hasni selepas Majlis Pelancaran Bengkel Kepimpinan Pusat Sahabat Ushawan AIM.


'Perang' TikTok strategi kempen PRU DUN Johor

JOHOR BAHRU, 28 Februari - Penggunaan platform media sosial menjadi alternatif utama bagi kebanyakan parti yang bertanding untuk Pilihan Raya Umum (PRU) Dewan Negeri Johor.Terbaru, TikTok digunakan sebagai medium untuk mengatur strategi berkempen mendekati pengundi kerana applikasi itu semakin popular dalam kalangan generasi masa kini tanpa mengira usia.Laman TikTok menerusi akaun Barisan Nasional Youth Volunteers (BNYV) ternyata sarat dengan promosi bagi meraih perhatian pengundi khususnya anak muda.Turut kelihatan, beberapa calon bertanding seperti Calon Dewan Negeri Larkin, Hairi Md Shah, dan Calon Dewan Negeri Semerah, Fared Mohd Khalid.Malah Calon Dewan Negeri Benut, Datuk Hasni Mohamad, juga menggunakan sebaik mungkin platform itu.Di Tiktok Barisan Nasional (BN) pula mereka memuat naik video senarai calon yang akan bertanding untuk 12 Mac nanti.

Manakala Parti Bangsa Malaysia menjadikan TikTok untuk berkempen dengan memaparkan pesanan calon DUN Tiram, Mohd Azmi Ali, diikuti dengan slogan, "Dari Tiram untuk Tiram."Parti Pakatan Harapan Johor menerusi laman tiktok DAP Johor, menyaksikan jentera parti sedang memasang kain rentang dan bendera beserta mesej daripada calon bertanding.Manakala Calon PN DUN Larkin, Zulkifli Bujang, turut menyampaikan mesej peribadinya.Tidak ketinggalan, parti MUDA menyeru Bangsa Johor yang berada di Singapura menunaikan tanggungjawab mengundi secara pos.


Calon DUN Bukit Batu PKR positif COVID-19

JOHOR BAHRU, 27 Februari - Kempen bagi Pilihan Raya Umum (PRU) Dewan Negeri Johor baru memasuki hari ketiga. Namun nasib tidak menyebelahi calon Pakatan Harapan (PH) daripada PKR bagi kerusi Dewan Undangan Negeri (DUN) Bukit Batu apabila Arthur Chiong Sen Sern disahkan positif COVID-19 setelah melakukan Ujian Pantas Antigen (RTK).Chiong berkata beliau akan menjalani kuarantin kendiri seperti yang digariskan oleh Kementerian Kesihatan (KKM).“Mohon jika ada yang bertemu dengan saya secara fizikal dalam beberapa hari yang lepas supaya turut menjalankan ujian pengesanan dan pengesahan COVID-19."Saya memohon maaf kerana terpaksa membatalkan segala perancangan program yang telah diaturkan,” katanya dalam satu kenyataan hari ini.Menurutnya, sebelum memulakan sebarang program, beliau akan melakukan ujian kendiri secara harian sebagai langkah keselamatan berjaga-jaga.Katanya, meski pun beliau perlu menjalani kuarantin kendiri namun pasukan kempennya akan meneruskan kesemua aktiviti yang telah dirancang di kawasan DUN berkenaan. Tidak mahu ketinggalan, Chiong berkata beliau akan meneruskan aktiviti kempen secara dalam talian dan digital, termasuk menerusi aplikasi WhatsApp, Facebook dan saluran media sosial yang lain.“Sama-samalah kita berdoa agar kesemua mereka yang sedang mengalami COVID-19 diberikan kesembuhan segera."Semoga diberikan kekuatan buat petugas barisan hadapan KKM yang terus menanggung bebanan dalam menguruskan wabak ini. Saya ingin memohon maaf atas segala kesulitan yang berlaku. Jumpa anda dalam beberapa hari lagi!,” katanya.

Chiong dalam hantaran Facebooknya berkata, demi keselamatan dan kesihatan bersama, beliau telah memanggil pasukan sanitasi untuk melakukan aktiviti sanitiasi di Bilik Gerakan DUN Bukit Batu, pagi tadi.Pertandingan empat penjuru di DUN Bukit Batu akan menyaksikan antara Chiong dan Lee Ming Wen (Parti Warisan), Tan Heng Choon (Perikatan Nasional) dan Suppayah Solaimuthu (Barisan Nasional).Suruhanjaya Pilihan Raya (SPR) menetapkan 12 Mac sebagai hari pengundian PRN Johor, manakala pengundian awal pada 8 Mac.


'Zaman berubah, calon wanita layak jadi wakil rakyat' - Mahdzir Khalid

(Jelajah mesra wanita calon wanita UMNO pada Program Mesra Usahawan Batu Pahat 2022/Foto Facebook Mastura Mohd Yazid)

JOHOR BAHRU, 28 Februari - Peningkatan jumlah calon wanita pada penamaan calon untuk Pilihan Raya Umum (PRU) Dewan Negeri Johor baru-baru ini membuktikan Barisan Nasional (BN) tidak memandang keupayaan calon dari segi jantina.Apa yang penting, pemilihan calon terbaik mampu memenangi hati pengundi di tempat kawasan mereka bertanding dan mereka layak menjadi wakil rakyat, kata Naib Presiden UMNO, Datuk Seri Mahdzir Khalid."Meletakkan hampir 70 peratus calon wanita menunjukkan keyakinan parti tentang kemampuan golongan tersebut yang memberi kemenangan kepada parti."Peningkatan calon wanita kali ini sekali gus membuktikan mereka layak menjadi wakil rakyat di setiap DUN yang bakal diwakili oleh mereka."Zaman telah berubah, malah peranan wanita kini terbukti apabila mereka boleh memberikan perkhidmatan yang baik kepada masyarakat," katanya kepada RTM ketika mengadakan lawatan kerja ke Malaysia Institute of Industrial Technology (UNIKL MITEC), pada Ahad.

Mengenai potensi BN dalam memenangani pilihanraya DUN Negeri Johor kali ini, beliau yakin BN mempunyai peluang yang cerah kerana partinya telah pun berusaha dengan bersungguh sungguh dalam memastikan kemenangan disetiap kawasan yang dipertandingkan"Kita bekerja kuat di semua kawasan termasuk di Pasir Gudang, DUN Permas dan DUN Johor Jaya. Naratif BN naratif yang pertama adalah untuk kestabilan politik untuk kesejahteraan rakyat." katanya lagi.


PRU Dewan Negeri Johor : Kempen di media sosial terus rancak, perkenal calon parti

(BN memuat naik gambar calon menerusi facebook / Fail)

JOHOR BAHRU, 26 Februari - Kempen Pilihan raya Umum, PRU Dewan Negeri Johor ke-15 terus rancak di media sosial dengan aktiviti memperkenalkan calon setiap parti bertanding.Selaras dengan pematuhan SOP, kempen menerusi media sosial lebih selamat, selesa dan mudah mendekati pengundi.Barisan Nasional (BN) memuat naik semua 56 calon berserta gambar di Facebook BN. Turut dimuat naik, aktiviti kempen calon-calon yang bermula sejak awal pagi sehingga 7 malam tadi.Selain itu, Perikatan Nasional (PN) yang terus memperkenalkan calon-calon selain memuat naik pelbagai video daripada calon-calon untuk meraih undi.Tidak ketinggalan, PAS turut mengikut langkah parti-parti lain memperkenalkan calon parti itu di media sosial bagi meraih sokongan pengundi.


PRU Dewan Negeri Johor : 248 Anggota Penguat Kuasa JKNJ pantau pematuhan SOP

(Ketua Penolong Pengarah Kanan, Cawangan Perkembangan Kesihatan Awam, Dr Shamsul Maali)

JOHOR BAHRU, 27 Februari - Seramai 248 anggota penguatkuasaan Jabatan Kesihatan Negeri Johor (JKNJ) ditugaskan sepanjang tempoh Pilihan Raya Umum Dewan Negeri Johor ke-15, bagi memastikan semua yang terlibat mematuhi SOP. JKNJ turut bekerjasama dengan Polis Diraja Malaysia (PDRM) selain bantuan pasukan Penguat kuasa dari Perak dan Terengganu sepanjang tempoh sama. Ketua Penolong Pengarah Kanan, Cawangan Perkembangan Kesihatan Awam, Dr Shamsul Maali berkata fokus pemantauan adalah di lokasi ceramah dan bilik gerakan parti. Bilik gerakan khas juga dibuka di peringkat negeri dan daerah, bagi menyelaras serta memantau aktiviti kempen. "Kumpulan pertama kita telah menggerakkan seramai 2,392 anggota kesihatan yang akan bertugas di khemah bergejala. Sepanjang tempoh ini iaitu, semasa Hari Penamaan, Undi Awal pada 8 Mac, Hari Mengundi pada 12 Mac dan semasa pengiraan rasmi undi, katanya di sini.Penguatkuasaan prosedur operasi standard (SOP) adalah berdasarkan Akta 342 dan peraturan-peraturan di bawahnya. Beliau juga mengingatkan semua calon dan parti terlibat di dalam PRU Dewan Negeri Johor untuk memastikan penganjuran ceramah mematuhi SOP, khususnya berkaitan jumlah kehadiran tetamu.


PRU Dewan Negeri Johor: BN lancar manifesto pada selasa

(Gambar fail: Ahmad Maslan pada Majlis Pelancaran Program Keusahawanan Mobile Truck Orang Muda di Kampung Parit Betak, Benut/Facebook Ahmad Maslan)

JOHOR BAHRU, 27 Februari - Barisan Nasional (BN) akan melancarkan manifesto bagi Pilihan Raya Umum (PRU) Dewan Negeri Johor, pada Selasa ini.Menurut Setiausaha Agung UMNO, Datuk Seri Ahmad Maslan, manifesto tersebut bertemakan kestabilan masa depan negeri Johor.Beliau berharap kesemua 56 calon BN pada PRU Dewan Negeri Johor terus berusaha gigih untuk menemui pengundi di kawasan masing-masing, menggunakan pelbagai kaedah sama ada secara bersemuka atau media sosial.

BN komited mengembalikan Johor sebagai negeri termaju di Malaysia, di bawah kepimpinan calon Menteri Besar parti itu iaitu Datuk Hasni Mohammad.Tambahnya, peluang pekerjaan, perniagaan dan rumah mampu milik, adalah janji untuk orang muda serta semua masyarakat.


PRU Dewan Negeri Johor : Kempen secara dalam talian lebih cepat dan memudahkan calon

(Calon Dewan Negeri Bukit Kepong, Datuk Dr Sahruddin Jamal / Media sosial / Fail)

BUKIT KEPONG, 27 Februari - Berkempen secara bersemuka serta dalam talian sepanjang tempoh Pilihan Raya Umum Dewan Negeri Johor ke-15 memudahkan setiap calon untuk menyampaikan sesuatu maklumat dengan segera menerusi platform sedia ada.Bagi calon Dewan Negeri Bukit Kepong dari Perikatan Nasional (PN) Datuk Dr Sahruddin Jamal berkata pihaknya giat melakukan pendekatan secara kreatif bagi menyantuni penduduk sekitar."Sebetulnya saya suka pelbagai cara sama ada dalam talian atau bersemuka. Yang penting rajin berusaha untuk memperoleh kemenangan. "Saya mempunyai akaun media sosial dan aktif di Tiktok dan Facebook. Semua program saya masukkan di Facebook. Jadi, apabila saya buat semua itu, masyarakat yang ada di Bukit kepong, Parlimen Pagoh, seluruh Johor mereka dapat melihatnya", katanya selepas menyantuni rakyat di Bukit Kepong.Jelasnya, menjadi ADUN di Bukit Kepong sebelum ini memudahkan lagi aktiviti berkempen di sekitar Dun tersebutBeliau optimis pendekatan yang dilakukan sepanjang tempoh berkempen itu akan mencapai sasaran yang diletakkan oleh jenteranya.


PRU Dewan Negeri Johor: Patuhi SOP, pastikan tiada penularan COVID-19

JOHOR BAHRU, 26 Februari - Tempoh dua minggu merupakan cabaran kepada semua yang terlibat dalam Pilihan Raya Umum (PRU) Dewan Negeri Johor, memastikan tiada penularan COVID-19.Sepanjang tempoh itu juga, peraturan-peraturan yang telah ditetapkan wajib dipatuhi.Meski Prosedur Operasi Standard (SOP) dilonggarkan pada PRU Dewan Negeri Johor, namun ia bukan tiket kepada parti-parti bertanding mengabaikan peraturan.Aktiviti kempen yang lebih fleksibel memberi gambaran bahawa lebih banyak kontak fizikal akan berlaku.Justeru, SOP yang telah ditetapkan itu bukan sahaja wajib dipatuhi tetapi perlu menjadi amalan sehingga kemuncak 12 Mac depan.Di Melaka sebelum ini, semua aktiviti kempen berlangsung secara dalam talian manakala di Sarawak, aktiviti ceramah, kempen dan syarahan dibenarkan di lokasi yang hanya mempunyai capaian internet rendah."Macam Johor dibenarkan tetapi dengan had seperti ceramah, kempen dan syarahan dibenarkan dengan kapasiti 100 orang termasuk penganjur, urus setia. Pihak penganjur perlu mendapatkan permit polis dan dalam permit perlu dinyatakan tarikh, masa dan tempat supaya pihak polis dan agensi penguat kuasa dapat melaksanakan pemantauan di lokasi penganjuran ceramah," kata Penolong Pengarah Majlis Keselamatan Negara, MKN, Nur Hafifah Halim kepada RTM.

(Penolong Pengarah MKN, Nur Hafifah Halim)

Antara peraturan lain, lima individu sahaja dibenarkan semasa kempen ziarah ke rumah namun perlu diingat, mereka terlibat dilarang masuk ke rumah dan edaran risalah hanya di luar pagar.Bagi Ketua Pegawai Kesihatan Persekutuan Negeri Johor, Kayrul Hidayah Mansor cabaran besar sudah pasti terarah kepada pihak berkuasa yang bertanggungjawab memastikan tiada penularan dalam komuniti."Menjadi tanggungjawab semua pihak termasuk jentera parti pilihan raya yang bertanding serta pengundi mematuhi dan mengamalkan norma baharu. Setiap individu yang terlibat secara langsung ataupun tidak perlu jujur dalam mengisytiharkan kesihatan mereka," katanya.

(Ketua Pegawai Kesihatan Persekutuan Negeri Johor, Kayrul Hidayah Mansor)

SOP yang diperkenalkan pada PRU Dewan Negeri Johor adalah bagi menjamin keselamatan dan kesihatan semua pihak. Ini sekali gus memastikan sistem demokrasi terus subur dan kehidupan kembali kepada normal dengan amalan norma baharu. Laporan Norazizah Drahman


SPRM lancar bilik gerakan, pantau rasuah dan salah guna kuasa ketika PRU Dewan Negeri Johor

(Logo Suruhanjaya Pencegahan Rasuah Malaysia, SPRM/BERNAMA)

JOHOR BAHRU, 26 Februari - Empat bilik gerakan dibuka Suruhanjaya Pencegahan Rasuah Malaysia (SPRM) di seluruh Johor, bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa pada Pilihan Raya Umum Dewan Negeri Johor.

Kesemua bilik gerakan tersebut beroperasi dari pukul 8 pagi hingga 12 tengah malam, sepanjang tempoh PRU Dewan Negeri berkenaan.SPRM dalam kenyataan memaklumkan, bilik gerakan itu terletak di Pejabat SPRM Johor, Pejabat SPRM Cawangan Batu Pahat, Pejabat SPRM Cawangan Kluang dan Pejabat SPRM Cawangan Segamat."Orang ramai juga boleh menyalurkan sebarang aduan rasuah dan salah guna kuasa melalui aplikasi Whatsapp di talian 010-8414384, atau menerusi emel This email address is being protected from spambots. You need JavaScript enabled to view it.."SPRM mengingatkan semua calon dan parti politik yang bertanding, agar tidak melakukan sebarang aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012)," menurut kenyataan itu.


PRU Dewan Negeri Johor: Sanitasi antara SOP ketat cegah COVID-19

JOHOR BAHRU, 26 Februari - Proses sanitasi antara yang wajib dilakukan sebagai salah satu Prosedur Operasi Standard (SOP) ketat mencegah penularan COVID-19 pada Pilihan Raya Umum Dewan Negeri Johor ke-15.Ketika proses penamaan calon yang berlangsung pagi tadi, operasi sanitasi dilakukan petugas lengkap berpakaian perlindungan peribadi (PPE).Bagi kerusi Dewan Negeri N09 Gambir, kerja sanitasi di Dewan Serbaguna Bukit Gambir dibuat sebanyak dua kali iaitu sebelum dan selepas proses penamaan calon.

(Proses sanitasi di Pusat Penamaan Calon, Dewan Serbaguna Bukit Gambir)

Malah calon, pencadang dan penyokong yang datang menyerahkan borang pencalonan perlu terlebih dahulu menjalani ujian COVID-19 di khemah saringan kesihatan sebelum memasuki dewan."Untuk SOP kali ini kita mengikut sebagaimana yang ditetapkan SPR, hanya calon, pencadang dan penyokong dibenarkan masuk. Sekiranya bergejala mereka tidak dibenarkan masuk dan akan diasingkan di khemah yang disediakan," demikian menurut Ketua Pasukan Penguat kuasa Kempen Pilihan Raya, Nuriswandi Asmuni.Dalam pada itu, amalan sama turut dipraktikkan di Dewan Negeri N7 Bukit Kepong."Kami lakukan sanitasi awal dan dibantu pihak Kementerian Kesihatan. Saya lihat penjarakan fizikal dan SOP dipatuhi oleh semua," kata Pegawai Pengurus Pusat Penamaan Calon N07 Bukit Kepong, Abdul Rahman Selamat.


PRU Dewan Negeri Johor: 239 calon layak bertanding

JOHOR BAHRU, 26 Februari - Pilihan Raya Umum (PRU) Dewan Negeri Johor menyaksikan sebanyak 239 calon mewakili pelbagai parti disahkan bertanding. Pengerusi Suruhanjaya Pilihan Raya (SPR), Datuk Abdul Ghani Salleh berkata tiada pencalonan yang ditolak setelah proses penamaan calon berakhir pukul 10 pagi tadi."Daripada 239 calon yang bertanding, 202 merupakan calon lelaki dan 37 wanita. Seramai 56 masing-masing adalah calon BN dan PN, Pakatan Harapan (30), Pejuang (42), PKR (20), Bebas (16), Parti Ikatan Demokratik Malaysia (MUDA) (7), Parti Warisan (6), Parti Bangsa Malaysia (PBM) (4), dan masing-masing satu mewakili Parti Bumiputera Perkasa Malaysia (Putra) dan Parti Sosialis Malaysia (PSM)," katanya.Beliau bercakap pada sidang media di Pusat Konvensyen Antarabangsa Persada Johor selepas selesai proses penamaan calon hari ini.Abdul Ghani berkata calon tertua pada pilihan raya ini berusia 71 tahun iaitu daripada Perikatan Nasional (PN) di Dewan Negeri Bukit Permai.Manakala calon termuda berumur 26 tahun di Dewan Negeri Mengkibol mewakili BN dan Tangkak diwakili (Pejuang).

(Sidang media oleh Pengerusi SPR, Datuk Abdul Ghani Salleh/BERNAMA)

Sementara itu, SPR dalam kenyataan memaklumkan, 56 Pasukan Penguat Kuasa Kempen Pilihan Raya (PPKPR) telah ditubuhkan untuk memantau semua aktiviti calon bertanding ketika berkempen."Calon-calon hendaklah membayar deposit bahan kempen pilihan raya serta tertakluk kepada undang-undang kecil mana-mana pihak berkuasa tempatan bagi tujuan mempamer dan mengedarkan bahan kempen pilihan raya yang mengandungi gambar calon, lambang/simbol parti dan gambar pemimpin parti yang diwakilinya."Bahan kempen yang boleh digunakan seperti iklan, surat sebaran, pelekat dan poster hendaklah mengandungi nama dan alamat pencetak dan penerbitnya kecuali bendera, poster simbol parti dan gambar pemimpin parti atau calon yang bertanding."Bahan kempen yang mengandungi perkataan yang boleh mengembangkan perasaan jahat, berunsur perkauman dan menyentuh sensitiviti keagamaan atau hasutan yang boleh mendatangkan permusuhan adalah tidak dibenarkan," menurut kenyataan itu.SPR turut memaklumkan Prosedur Operasi Standard (SOP) Pencegahan COVID-19 bagi pelaksanaan PRU Dewan Negeri Johor telah diluluskan dan akan dilaksanakan dengan ketat di semua proses perjalanan pilihan raya.Ia meliputi proses cetakan dan semakan kertas undi, pengeluaran dan pengiraan kertas undi pos, semakan isi peti undi sepanjang tempoh berkempen, hari mengundi dan penjumlahan rasmi undi.

Maklumat lanjut mengenai SOP berkenaan boleh diperoleh di portal spr.gov.my.


PRU Dewan Negeri Johor: Polis siap siaga sepanjang tempoh kempen

JOHOR BAHRU, 26 Februari - Seramai 365 anggota dan pegawai polis digerakkan di empat Pusat Penamaan Calon (PPC) di Johor Bahru Selatan sepanjang kempen Pilihan Raya Umum Dewan Negeri Johor. Timbalan Ketua Polis Daerah Johor Bahru Selatan, Superintenden Lim Jit Huey berkata kawasan melibatkan PPC kerusi Dewan Negeri Puteri Wangsa, Larkin, Perling dan Stulang. "Saya dapati proses penamaan calon pagi tadi berjalan sangat lancar dan mendapat kerjasama semua pihak," katanya ketika ditemui pemberita di PPC Dewan Negeri Puteri Wangsa, di sini hari ini.

(Superintenden Lim Jit Huey ketika ditemui pemberita di PPC Dewan Negeri Puteri Wangsa, Johor Bahru)

Menurut Jit Huey, pihak polis juga telah bersedia sepanjang tempoh kempen PRU Dewan Negeri berlangsung. "Pasukan pemantau dan penguatkuasa sepanjang tempoh kempen telah kami tubuhkan. Ini bagi memastikan pematuhan Prosedur Operasi Standard (SOP) mengekang penularan COVID-19 dipatuhi sepenuhnya oleh semua pihak," tambahnya.


SPRM buka 4 bilik gerakan PRU Dewan Negeri Johor

Kuala Lumpur, 23 Februari- Suruhanjaya Pencegahan Rasuah Malaysia (SPRM) membuka empat bilik gerakan di seluruh negeri Johor, bagi membolehkan orang ramai menyalurkan maklumat serta aduan berkaitan rasuah serta salah guna kuasa sepanjang Pilihan Raya Negeri (PRN) Johor.

SPRM dalam satu kenyataan berkata, semua bilik gerakan berkenaan beroperasi dari pukul 8 pagi hingga 12 malam sepanjang tempoh Pilihan Raya Umum (PRU) Dewan Negeri Johor.Katanya, bilik gerakan tersebut beroperasi dari pukul 8 pagi hingga 12 tengah malam sepanjang tempoh PRU Dewan Negeri Johor dan boleh dihubungi menerusi alamat dan talian: Pejabat SPRM Johor Kompleks Pejabat SPRM Johor atau nombor telefon 07-2316080, Pejabat SPRM Cawangan Batu Pahat (07-4321982), Pejabat SPRM Cawangan Kluang (07-7714610) dan Pejabat SPRM Cawangan Segamat (07-9317982.Menurut kenyataan berkenaan, selain itu, orang ramai juga boleh menyalurkan sebarang aduan rasuah dan salah guna kuasa melalui aplikasi Whatsapp di talian 0108414384 atau menerusi emel This email address is being protected from spambots. You need JavaScript enabled to view it..Dalam pada itu, SPRM juga mengingatkan kepada semua calon dan parti politik yang ertanding agar tidak melakukan aktiviti yang boleh melanggar undang-undang dan peraturan pilihan raya selaras dengan Akta SPRM 2009 dan Akta Kesalahan Pilihan Raya 1954 (Pindaan 2012).


Pertandingan empat penjuru di Gambir, seorang calon positif COVID-19

JOHOR BAHRU, 26 Februari - Calon PKR bagi kerusi Dewan Negeri N09 Gambir, Naim Jusri disahkan positif COVID-19 selepas menjalani ujian saringan kesihatan sebaik tiba di Pusat Penamaan Calon, Dewan Serbaguna Bukit Gambir.Bagaimanapun, Naim masih dibenarkan bertanding dan penyerahan borang pencalonan diwakili oleh Pencadang dan Penyokong.

Terdahulu, sebaik penyerahan borang pencalonan tamat pada pukul 10 pagi, Penolong Pegawai Pengurus Dewan Negeri N09 Gambir, Ab Rahman Mohamed@Ismail Selamat mengumumkan kerusi Dewan Negeri berkenaan menyaksikan pertandingan empat penjuru.Ia melibatkan calon Barisan Nasional (BN), Perikatan Nasional (PN), Parti Keadilan Rakyat (PKR) dan parti Pejuang Tanah Air (Pejuang). BN diwakili Sahrizan Jani dan PN oleh Mohd Solihan Badri. Manakala PKR mempertaruhkan Naim Jusri dan Parti Pejuang, Suraya Sulaiman.


PRU Dewan Negeri Johor: Hasni berdepan saingan empat penjuru di Benut

PONTIAN, 26 Februari - Pengerusi Barisan Nasional (BN) Johor, Datuk Hasni Mohamad berdepan pertandingan empat penjuru dalam usaha beliau mempertahankan kerusi N53 Benut pada PRU Dewan Negeri, 12 Mac ini.Hasni yang juga Menteri Besar Johor akan ditentang calon Perikatan Nasional (PN), Senator Datuk Isa Abdul Hamid dan calon PKR, Hanif@Ghazali Hosman.Manakala seorang lagi calon parti Pejuang Tanah Air (Pejuang), Iskandar Noor Ibrahim.Pengumuman keempat-empat calon yang bertanding dibuat Pegawai Pengurus Pilihan Raya, Mohd Rafi Abdullah di Dewan Serbaguna Benut.Ditemui media kemudian, Hasni yang juga penyandang kerusi Dewan Negeri Benut sejak 2008 melihat pertembungan empat penjuru yang dihadapi memperlihatkan demokrasi dalam politik negeri ini."Kita dapat melihat proses demokrasi di negeri ini. Proses penamaan calon yang berlangsung juga berjalan lancar dan suasana kemesraan dapat dilihat antara calon yang bertanding," katanya.Sementara itu, calon PN Isa Abdul Hamid melihat perlawanan yang dihadapi sebagai suatu yang positif."Kita melihat persaingan empat penjuru yang dihadapi sangat sihat, satu proses demokrasi dan saya melihat semua calon yang bertanding sebagai cabaran," katanya di sini hari ini.

(Calon PN bagi Dewan Negeri Benut, Senator Datuk Isa Abdul Hamid)

Berdasarkan daftar pengundi yang direkodkan hingga 21 Januri 2022, Dewan Negeri Benut mempunyai seramai 28,165 pengundui berdafar. Daripada jumlah itu, 14,198 merupakan pengundi wanita. Daftar pemilih bagi pengundi baharu berusia 18 hingga 20 tahun seramai 1,616.


PRU Dewan Negeri Johor: Proses Penamaan Calon ditutup

JOHOR BAHRU, 26 Februari - Proses penyerahan borang pencalonan bagi Pilihan Raya Umum Dewan Negeri Johor tamat pukul 10 pagi ini.Proses yang melibatkan 56 kerusi Dewan Negeri Johor itu, berjalan lancar bermula pukul 9 pagi tadi.Sebaik urusan proses penamaan calon selesai, Pegawai Pengurus Pilihan Raya akan mengisytiharkan calon-calon yang layak bertanding.


PRU Dewan Negeri Johor bermula pagi ini

JOHOR BAHRU, 26 Februari - Pilihan Raya Umum Negeri Johor ke-15 bermula hari ini dengan proses penamaan calon. Sebanyak 56 Pusat Penamaan Calon (PPC) akan dibuka pukul 9.00 pagi nanti dan proses penyerahan kertas penamaan calon akan ditutup kira-kira sejam selepas itu.Sekurang-kurangnya 14 parti, secara solo atau gabungan selain calon bebas telah menyatakan hasrat bertanding bagi merebut 56 kerusi Dewan Negeri.Ini termasuk parti gabungan utama seperti Barisan Nasional (BN), Pakatan Nasional (PN) dan Pakatan Harapan (PH). Turut mengesahkan bertanding parti Muda, Pejuang, Warisan dan Parti Bangsa Malaysia yang pertama kali mencuba nasib di gelanggang PRU Dewan Negeri Johor. Dijangkakan seramai 222 calon parti tidak termasuk calon bebas akan mengemukakan borang pencalonan.Seperti sebelum ini, Suruhanjaya Pilihan Raya (SPR) menetapkan proses penamaan calon dalam suasana norma baharu, tanpa perarakan penyokong yang mengiringi calon.Kebenaran hanya diberikan kepada calon, pencadang dan penyokong calon atau mana-mana dua orang daripada mereka, atau mana-mana seorang daripada mereka untuk masuk ke dalam pusat penamaan bagi mengemukakan kertas penamaan calon.Prosedur Operasi Standard (SOP) turut menetapkan tiada wakil dan penyokong parti turut dibenarkan hadir ke pusat penamaan.Selain itu, bilangan laluan masuk ke pusat penamaan juga dihadkan bagi tujuan kawalan membabitkan laluan media, calon, pencadang atau penyokong dan laluan ahli atau pegawai SPR dan petugas pilihan raya.Sebaik urusan proses penamaan calon selesai, Pegawai Pengurus Pilihan Raya akan mengisytiharkan calon-calon yang layak bertanding.SPR menetapkan tarikh mengundi bagi PRU Dewan Negeri Johor pada 12 Mac dan undi awal pada 8 Mac.


Hari Penamaan Calon bagi Pilihan Raya Umum, PRU Dewan Negeri Johor ke-15, esok

JOHOR BAHRU, 25 Februari - Hari Penamaan Calon bagi Pilihan Raya Umum, PRU Dewan Negeri Johor ke-15 akan berlangsung esok. Senarai nama calon bertanding telah diketengahkan, dengan gabungan muka baharu dan lama.Siapa pun calonnya sudah pasti membawa harapan parti, sekali gus bakal membawa suara rakyat.Pastinya semua calon diketengahkan menepati kriteria yang ditetapkan parti dan diyakini mampu menangani hati rakyat.Pengumuman senarai calon lebih awal diakui memberi ruang kepada mereka untuk membuat persediaan sebelum menyertai pilihan raya, yang bakal menentukan corak dan kedudukan Kerajaan Johor. Calon yang dipilih mestilah berwibawa, kerana bakal membawa aspirasi rakyat.Perlu diingat juga, parti bukan lagi ukuran, sebaliknya calon ditampilkan dan sumbangan kepada masyarakat menjadi pilihan pengundi. "Maka adalah penting sekali parti-parti politik kemukakan calon berintegriti, calon yang sedia berkhidmat dan tidak mementingkan diri sendiri. Sebaliknya meletakkan kepentingn negara dan rakyat lebih daripada kepentingan peribadi. Mengenai pengundi layak berusia 18 hingga 20 tahun, calon seharusnya bijak memanfaatkan media sosial untuk menyampaikan maklumat," kata Pensyarah Kanan Fakulti Teknologi dan Informatik Razak Universiti Teknologi Malaysia, Dr Mazlan Ali.Selain itu, pengumuman awal nama calon membolehkan mereka dikenali penduduk tempatan, terutamanya bagi muka-muka baharu. "Pendekatan ini sudah dilakukan dalam pendekatan pemasaran politik, iaitu walaupun calon tidak dicalonkan lebih awal tetapi mereka dah bersama pengundi lebih awal, mungkin indikator-indikator itu mereka boleh agaklah. Pengundi ada kuasa, disitu saya rasa agak menggerunkan parti-parti politik walaupun mereka menampilkan calon hebat, nama besar, tokoh, tetapi kerana sejarah silam menyebabkan mereka terheret kepada persoalan dalaman," menurut Pengarah Pusat Pengajian Perang Saraf Media dan Informasi Universiti Universiti Teknologi MARA (UiTM), Profesor Datuk Dr Ismai Sualman.Pengumuman nama calon lebih awal juga membolehkan parti melihat penerimaan pengundi. "Sesetangah parti lambat menamakan calon mereka kemungkinan mereka belum buat keputusan muktamad. Kerana masih ada perbincangan ataupun masih mencari calon yang sesuai. Jadi dalam hal ini strateginya namakan calon lebih awal supaya menampakkan keyakinan parti dan seterusnya penyokong akan menjadi yakin," Felo Kanan Akademi Penyelidikan Strategik Nusantara, Profesor Dr. Azmi Hassan. Pengaruh Bangsa Johor juga dilihat sangat memain peranan dalam pemilihan pemimpin di Johor.Calon yang menang tidak hanya mewakili parti atau individu tertentu, apa yang lebih penting, pastinya mewakili rakyat Johor, dan mendahulukan kepentingan bangsa Johor.Laporan Nur Aqeela Arbaen.


Sediakan ruangan khas kepada media elak jangkitan COVID-19 - Annuar Musa

KOTA TINGGI, 25 Februari- Penganjur program ceramah sepanjang minggu kempen Pilihan Raya Umum Dewan Negeri Johor ke-15 digalak menyediakan ruang khas, bagi sidang mengadakan sidang media.  Menteri Komunikasi dan Multimedia, Tan Sri Annuar Musa berkata, inisiatif tersebut bukan sahaja memudahkan tugasan pengawal media tetapi juga mengurangkan risiko jangkitan COVID-19. Menurutnya, pengamal media merupakan golongan yang sentiasa berada di lapangan, sejak COVID-19 mula melanda negara, dan terdedah kepada risiko jangkitan.  Penyediaan ruang atau bilik khas sidang media juga dapat mewujudkan penjarakan fizikal dalam kalangan petugas.  "Kalau ada ruangan sidang medua sesi bersama media yang tersusun serta terkawal adalah lebih baik daripda berasak-asak terpaksa 'jolok' (temu bual) sambil berjalan dengan keadaan tidak terkawa.""Jadi, ianya boleh dilakukan untuk kebajikan semua lebih-lebih lagi untuk sama-sama menjaga keselamatan petugas media, kalau semua sakit ataupun takut nak pergi jadi semua org susah juga kalau tiada media," kata Annuar. Beliau turut menasihatkan pengamal media yang bertugas sepanjang Kempen PRU Dewan Negeri Johor, untuk terus menjaga SOP dan kesihatan kendiri.  Amalan 3W perlu dipatuhi setiap masa, bagi mengurangkan risiko jangkitan.  Sejak minggu lalu, dilaporkan kira-kira 10 petugas media dikenalpasti positif COVID-19, dipercayai ketika melakukan tugas di lapangan.  Tan Sri Annuar sebelum itu menyampaikan Komuniti Keluarga Malaysia Peringkat Negeri Johor di Kota Tinggi.


BN tampil 70% muka baharu pada PRU Dewan Negeri Johor

JOHOR BAHRU, 24 Februari- Barisan Nasional (BN) akan mempertaruhkan lebih 70 peratus muka baharu pada Pilihan Raya Umum (PRU) Dewan Negeri Johor ke-15 pada 12 Mac depan.Senarai calon yang diumumkan pagi tadi, menyaksikan UMNO bertanding di 32 kerusi, MCA 15 kerusi dan MIC bertanding di empat kerusi.Pengerusi BN Johor, Datuk Seri Hasni Mohamad yang membuat pengumuman itu berkata, senarai muka baharu akan membantu 'meremajakan' parti BN."Saya yakin percaya calon-calon yang diumumkan tadi merupakan satu gandingan lama dan baharu, jumlah muka baharu yang bertanding ini jelas menunjukkan parti akan terus melaksanakan peremajaan dalam barisan kita pada kali ini," katanya pada majlis pengumuman calon BN di Pejabat Perhubungan UMNO Johor di sini. Jelasnya, antara calon yang kembali memperkuat BN ialah, Datuk Dr Mohd Puad Zarkashi yang bertanding DUN Rengit dan Datuk Zulkurnain Kamisan di DUN Sri Medan.  Manakala Ketua Pemuda UMNO Johor, Mohd Hairi Md Sah akan bertanding di DUN Larkin dan Datuk Onn Hafiz Ghazi di DUN Machap. Sementara itu bekas Ahli Dewan Undangan Negeri (ADUN) Bukit Serampang Ismail Mohamed akan bertanding di DUN Bukit Kepong manakala bekas ADUN Layang-Layang, Abd Mutalip Abd Rahim akan bertanding di DUN asal, Layang-Layang.Hasni pula akan mempertahankan kerusi DUN Benut.Keseluruhan, 10 penyandang kekal di kerusi masing-masing melibatkan lapan calon UMNO dan dua kerusi MIC."Bagi senarai muktamad calon daripada MCA pula akan dimuktamadkan selewat-lewatnya esok, bagi memberikan yang terbaik kepada Johor, katanya.

(Majlis pengumuman calon Barisan Nasional di Pejabat Perhubungan UMNO Johor hari ini/Foto UMNO)

Berikut senarai calon BN PRU Dewan Negeri Johor pada 12 Mac ini.

N.01 BULOH KASAP DATUK ZAHARI BIN SARIPN.02 JEMENTAH MCAN. 03 PEMANIS ANUAR MANAPN. 04 KEMELAH SARASWATHI (MIC)N. 05 TENANG HJH HASLINDA SALLEHN. 06 BEKOK MCAN. 07 BUKIT KEPONG HJ ISMAIL BIN MOHAMADN. 08 BUKIT PASIR SDR IR MOHD FADZLI MOHD SALLEHN. 09 GAMBIR TN HJ SHAH RIHAN BIN GHANIN. 10 TANGKAK MCAN. 11 SEROM HJH KHAIRIN NISAN. 12 BENTAYAN MCAN. 13 SIMPANG JERAM DATUK LOKMAN BIN MD DONN. 14 BUKIT NANING DATUK FUAD BIN TUKIRINN. 15 MAHARANI NUR FARA BINTI SAMSUDINN. 16 SUNGAI BALANG MOHD HELMI ABD LATIFN. 17 SEMERAH MOHD FARED BIN MOHD KHALIDN. 18 SRI MEDAN DATO ZULKURNAIN BIN KAMISANN. 19 YONG PENG MCAN. 20 SEMARANG DATO SAMSOLBARI BIN JAMALIN. 21 PARIT YAANI DATUK MOHD NAJIB BIN SAMURIN. 22 PARIT RAJA NOR RASHIDAH RAMLIN. 23 PENGGARAM MCAN. 24 SENGGARANG TN HJ MOHD YUSLAN. 25 RENGIT DATO PUAD ZARKASHIN. 26 MACHAP DATO ONN HAFIZN. 27 LAYANG-LAYANG HJ MUTALIB HJ RAHIMN. 28 MENGKIBOL MCAN. 29 MAHKOTA DATO SHARIFAH AZIZAH SYED ZAINN. 30 PALOH MCAN. 31 KAHANG VIDYANATHANN. 32 ENDAU MOHD YOUZAIMI YUSOFN. 33 TENGGAROH RAVEN KUMARN. 34 PANTI HJ HAHASRIN BIN HASHIMN. 35 PASIR RAJA RASHIDAH ISMAILN. 36 SEDILI MUSZAIDI MAKMORN. 37 JOHOR LAMA HJH NORLIZA BINTI NOHN. 38 PENAWAR FAUZIAH MISRIN. 39 TANJUNG SURAT DATO SYED SEES BIN ABD RAHMANN. 40 TIRAM HJ AZIZUL BACHOKN. 41 PUTERI WANGSA MCAN. 42 JOHOR JAYA MCAN. 43 PERMAS HJ BAHARUDIN BIN MOHD TAIBN. 44 LARKIN SDR HAIRI BIN MD SHAHN. 45 STULANG MCAN. 46 PERLING MCAN. 47 KEMPAS DATUK RAMLEE BOHANIN. 48 SKUDAI MCAN. 49 KOTA ISKANDAR HJ PANDAK BIN AHMADN. 50 BUKIT PERMAI DATUK MOHD JAFNI MD SHUKORN. 51 BUKIT BATU S SUPAYYAHN. 52 SENAI MCAN. 53 BENUT YAB DATO’ HJ HASNI BIN MOHAMMADN. 54 PULAI SEBATANG PN HJH HASRUNIZAH BINTI HASSANN. 55 PEKAN NENAS MCAN. 56 KUKUP DATUK JEFRIDIN BIN ATAN


PRU Dewan Negeri Johor : PN harap SOP ketika berkempen dipertimbang semula

KULAI, 23 Februari- Perikatan Nasional, PN berharap SOP semasa minggu kempen Pilihan Raya Umum, (PRU) Dewan Negeri Johor ke-15 dapat dipertimbangkan semula, berikutan terdapat beberapa syarat yang diperkenalkan, tidak praktikal. Pengerusinya, Tan Sri Muhyiddin Yassin berkata, syarat kehadiran 100 tetamu dalam satu majlis ceramah atau kempen diharap dapat diperhalusi semula, terutama di kawasan yang mempunyai ramai penduduk. "Tidak akan lah orang dari seluruh Johor kena datang ke situ (bilik gerakan) yang mungkin agak jauh dari kediaman mereka. Ini bagi saya tidak praktikal."Kalau satu kawasan ada 30,000 pengundi, macam mana kita nak hubungi semua pengundi dan minta mereka datang ke bilik gerakan bagi memperkenalkan calon dan berkempen."Kebenaran diberi kepada 100 orang, kita kawallah tetapi tak akanlah hanya boleh buat ceramah di satu tempat sahaja.Sedangkan majlis sosial termasuk majlis perkahwinan dibenarkan. Apa beza kempen dengan majlis perkahwinan."Langkah- langkah yang diperkenalkan ini macam ada sedikit kelonggaran tapi tidak memadai kerana tempoh kempen tak panjang, nak kenalkan diri dua minggu orang tak kenal, jadi nak minta pertimbangkan semula," katanya.Beliau berkata demikian pada sidang media selepas Program Ramah Mesra Warga FELDA bersama Pengerusi Majlis Pemulihan Negara (MPN) di Dewan Serbaguna FELDA Taib Andak, Kulai.Turut hadir, Menteri di Jabatan Perdana Menteri (Tugas-Tugas Khas), Datuk Dr Abd Latiff Ahmad.Berdasarkan SOP SPR, penganjuran ceramah, syarahan atau kempen di PRN Johor dibenarkan dengan kehadiran tidak melebihi 100 orang.Hanya individu yang lengkap vaksinasi sahaja dibenarkan hadir dalam penganjuran program itu dengan penganjur perlu mendapatkan permit daripada Polis Diraja Malaysia (PDRM).Tempoh setiap aktiviti hanya dibenarkan selama dua jam dan tidak melebihi jam 10 malam manakala penganjuran di premis terbuka atau tempat umum adalah tidak dibenarkan.SOP pada program itu termasuklah mengawal pintu masuk dan kehadiran peserta ke dalam pejabat parti atau bilik gerakan parti dengan hanya memastikan satu laluan untuk masuk dan satu laluan untuk keluar.Sementara itu, menjelang pengumuman senarai calon PN pada Sabtu, Muhyiddin memaklumkan, pembahagian kerusi telah selesai dengan nama-nama yang akan diumumkan melibatkan pelbagai usia, latar pendidikan serta kerjaya.


Polis kenal pasti 17 kawasan panas berisiko kecoh PRU Dewan Negeri Johor

MUAR, 23 Februari- Polis Johor mengenal pasti sekurang-kurangnya 17 kawasan di negeri itu, berisiko berdepan kekecohan ketika pelaksanaan Pilihan Raya Umum (PRU) Dewan Negeri Johor ke-15 yang bermula dengan penamaan calon pada Sabtu ini.Ketua Polis Johor, Datuk Kamarul Zaman Mamat, berkata pihaknya juga sudah menubuhkan beberapa pasukan pemantau bagi memastikan proses PRU Dewan Negeri Johor berjalan lancar dan mematuhi Prosedur Operasi Standard (SOP) ditetapkan."Lokasi panas yang dikenal pasti mengambil kira sentimen persaingan politik, isu perkauman, jenayah kongsi gelap, pertaruhan serta pelbagai aktiviti jenayah termasuk mereka yang mempunyai rekod lampau."Justeru amaran kepada semua pihak termasuk penyokong parti politik untuk tidak melakukan sesuatu yang boleh menggugat ketenteraman awam sepanjang pelaksanaan PRN Johor yang mempunyai 56 kawasan DUN."Di seluruh Johor, daripada 56 DUN itu, hasil risikan mungkin 17 DUN yang kita anggap panas, bukan sahaja politik, tetapi panas juga dari segi kegiatan aktiviti gangsterisme dan aktiviti perjudian dalam pilihan raya kawasan terbabit dari segi kaum, persaingan politik, kongsi gelap dan juga aktiviti yang dijalankan mereka termasuk yang mempunyai rekod lampau," katanya.Tegasnya, Polis Johor bagaimanapun sudah mengumpul maklumat risikan dan telah mengambil langkah mendakan pertemuan berjumpa dengan ketua-ketua kampung dan pemimpin masyarakat sebagai persediaan awal untuk membantu kelancaran perjalanan P dalam usaha menyuburkan amalan demokrasi negara."Kita juga mengarahkan pemantauan lebih rapi terhadap lokasi berisiko berkenaan, termasuk melaksanakan pemantauan menggunakan dron," katanya.Beliau memberitahu demikian ketika ditemui selepas menghadiri majlis memperingati peristiwa Bukit Kepong di Galeri Darurat Bukit Kepong di sini, hari ini.Bersempena Hari Polis ke-215 di Bukit Kepong, Muar, pada Rabu, Polis Johor menganjurkan majlis berkenaan bagi memperingati serangan pengganas komunis yang mengorbankan 24 pegawai, anggota serta ahli keluarga polis, 72 tahun lalu.  "Kami mengadakan majlis menziarahi pusara, dan diakhiri dengan bacaan yaasin, selain sumbangan dan penghargaan turut diberikan kepada waris-waris pejuang tragedi Bukit Kepong," katanya. Sementara itu, antara waris tragedi Bukit Kepong, Jamilah Abu Bakar berkongsi detik menyayat hati kejadian lebih 70 tahun itu."Komunis tembak bapa saya, emak dan adik saya mati berpelukan, kemudian saya dicampak ke dalam longkang dan hampir ditikam dengan bayonet," katanya.Sementara itu, cucu pejuang Bukit Kepong, Redzuan Ahmad berkata, dia tetap merasa semangat perjuangan datuknya walau tidak menjadi saksi pertempuran berdarah itu."Yang terkorban ialah datuk saya iaitu Ibrahim bin Adam, yang bertugas sebagai polis marin ketika itu, walau tak menyaksikan dengan mata sendiri, semangat perjuangan tetap terasa terutama dengan penganjuran majlis peringatan sebegini," katanya.


PRU Dewan Negeri Johor : Bekas MB mahu bertanding, kekalkan kerusi DUN Bukit Kepong

JOHOR BAHRU, 23 Februari - Bekas Menteri Besar Johor, Datuk Dr Sahruddin Jamal, akan bertanding pada Pilihan Raya Umum (PRU) Dewan Negeri Johor ke-15, sekali gus mahu mengekalkan kerusi Dewan Undangan Negeri, Bukit Kepong.  Beliau akan bertanding mewakili Perikatan Nasional (PN).  Sahruddin turut memberi bayangan PN akan bertanding di semua 56 kerusi DUN. "Saya cukup yakin saya akan kekal di DUN Bukit Kepong kerana saya telah berkhidmat di sana selama empat tahun dan banyak pembangunan program-program yang telah saya jalankan dan Alhamdulillah program itu berjaya," katanya kepada pemberita selepas Majlis Ramah Mesra Setiausaha Perikatan Nasional, di sini malam tadi.  Pada Pilihan Raya Umum Ke-14 lalu, Sahruddin memenangi kerusi DUN Bukit Kepong, dengan majoriti 1,273 undi, menewaskan calon Barisan Nasional, Mohd Noor Taib dan calon PAS, Muhammad Nur Iqbal.


MIC kekal bertanding empat kerusi PRU Dewan Negeri Johor ke-15

JOHOR BAHRU, 22 Februari- Kongres India Malaysia MIC bercadang kekal bertanding di empat kerusi tradisi mereka pada Pilihan Raya Umum (PRU) Dewan Negeri Johor ke-15, 12 Mac ini.  Timbalan Presiden MIC, Datuk Seri M. Saravanan berkata cadangan tersebut akan dikemukakan pada pertemuan dengan Pengerusi Barisan Nasional (BN) Negeri, Datuk Hasni Mohammad, esok. Pertemuan tersebut juga akan memuktamadkan pembahagian kerusi dalam gabungan berkenaan sebelum diumumkan pada 24 Februari nanti. "Kerusi tradisi, tapi kita di peringkat Barisan Nasional memang kita kongsi kuasa malah kita tolak ansur dan akan buat pilihan terbaik untuk parti dan negara."Sekarang musim pilihan raya semua nak jadi calon, namun akhirnya kita akan akur kepada pucuk kepimpinan Barisan Nasional," kata M.Saravanan.Beliau berkata demikian selepas Majlis Pelancaran Kempen Mencarum PERKESO Usahawan Tekun di sini.


PRU DEWAN NEGERI JOHOR: Bomba periksa 25 Pusat penamaan calon

LARKIN, 22 Februari - Sebanyak 24 daripada 56 premis dijadikan Pusat Penamaan Calon bagi Pilihan Raya Umum (PRU) Dewan Negeri Johor ke-15 telah diperiksa Jabatan Bomba dan Penyelamat (JBPM) negeri.Pengarahnya, Datuk Yahaya Madis berkata, pemeriksaan mendapati terdapat beberapa premis yang memerlukan penyelenggaraan menjelang hari penamaan calon nanti."Baki 32 premis lagi dijangka selesai diperiksa selewat-lewatnya 25 Februari ini bagi memastikan aspek keselamatan bangunan dalam keadaan baik."Beberapa bangunan di premis berkenaan tidak mempunyai lampu kecemasan keluar tidak bernyala dan pam pili air tidak diselenggara," katanya.

Oleh itu, beliau berharap pemilik premis dapat mengambil tindakan segera untuk menyelenggara bangunan mereka.Beliau berkata demikian selepas menjalankan pemeriksaan di Pusat Penamaan Calon Dewan Negeri Larkin.  Dalam pada itu, seramai 52 anggota dan pegawai JBPM telah mendaftar dan berjaya dalam permohonan sebagai Pengundi Pos, pada PRU Dewan Negeri kali ini.


PRU Dewan Negeri Johor: Daftar pemilih pilihan raya mula dijual

PUTRAJAYA, 22 Februari - Suruhanjaya Pilihan Raya (SPR) mengumumkan Daftar Pemilih Pilihan Raya (DPPR) bagi Pilihan Raya Umum (PRU) Dewan Negeri Johor mula dijual di Ibu Pejabat SPR Putrajaya atau Pejabat Pilihan Raya Negeri Johor mulai semalam.SPR menerusi kenyataan memaklumkan, menerusi peruntukan di bawah Peraturan-Peraturan Pilihan Raya (Pendaftaran Pemilih) 2002, suruhanjaya itu dibenarkan menjual daftar pemilih termasuk Daftar Pemilih Tambahan Bulan Disember Tahun 2021 (DPT BLN12/2021) dan Daftar Pemilih Induk 2021 (DPI 2021) secara salinan cetak dan 'softcopy'."Daftar pemilih 'softcopy' boleh didapatkan dalam dua format berbeza iaitu Portable Document Format (PDF) atau format Microsoft Access Database (MDB) dengan kadar harga yang telah ditetapkan dan boleh dibeli melalui Ibu Pejabat SPR di Putrajaya atau di semua Pejabat PRN," katanya hari ini.Menurut SPR, DPT BLN12/2021 telah diwartakan pada 14 Januari, manakala DPI 2021 diwartakan pada 17 Januari lepas juga boleh disemak melalui beberapa kaedah termasuk di portal rasmi SPR di https://www.spr.gov.my; aplikasi dalam talian di https://mysprsemak.spr.gov.my; aplikasi mudah alih MySPR Semak dan portal rasmi pejabat-pejabat PRN di laman http://ppn.spr.gov.my."Di samping itu, SPR juga menyediakan kemudahan semakan dalam talian di https://myspr.spr.gov.my, bagi pemilih berdaftar yang mempunyai akaun MySPR selain menyemak senarai nama pemilih dalam DPT BLN12/2021 bagi bahagian pilihan rayanya," menurut SPR.SPR turut menegaskan bahawa pelaksanaan pendaftaran pemilih secara automatik bagi warganegara Malaysia yang telah mencapai umur 18 tahun dan ke atas adalah berdasarkan maklumat warganegara yang diterima daripada Jabatan Pendaftaran Negara.SPR juga menasihatkan semua bakal pengundi PRU Dewan Negeri Johor supaya membuat semakan maklumat pusat mengundi, saluran mengundi dan nombor bilangan mereka mulai semalam di pautan berkenaan atau hubungi 03-88927018 atau melalui aplikasi MySPR Semak.


PRU Dewan Negeri Johor: BN kemuka 30% calon muka baharu

JOHOR BAHRU, 21 Februari - Sekurang-kurangnya 30% calon muka baharu bakal ditampilkan Barisan Nasional, BN Johor pada Pilihan Raya Umum (PRU) Dewan Negeri Johor ke-15, 12 Mac depan.  Menteri Besar, Datuk Hasni Mohammad berkata langkah diambil dapat meningkatkan peluang BN memenangi pilihan raya itu kelak.  Menurutnya, senarai nama calon sudahpun di peringkat akhir dan akan diumumkan dalam masa terdekat.  "Secara umumnya Johor mempunyai jumlah muka baharu yang ramai termasuk calon muda di bawah 40 tahun. Jadi itu saya yakin dapat memperkuatkan peluang BN untuk berjaya dalam pilihan raya kali ini. "Senarai penuh calon akan kita umumkan pada 24 Februari ini," katanya pada Majlis Apresiasi Penyumbang Sektor Agromakanan Negeri Johor 2022, di sini hari ini. Dalam pada itu, Hasni yang juga Pengerusi BN negeri memberitahu, setiap pemimpin yang diberi tempat dalam kerajaan perlu melakukan yang terbaik untuk rakyat.Sekali gus melaksanakan tanggungjawab masing-masing dengan tidak menafikan sumbangan pemimpin-pemimpin lain yang turut berjasa kepada Johor dan negara.


Pembahagian kerusi belum dimuktamadkan untuk MCA

JOHOR BAHRU, 20 Februari- Perbincangan pembahagian kerusi yang akan ditandingi MCA dalam Pilihan Raya Umum (PRU) Dewan Negeri Johor ke-15 pada 12 Mac ini belum dimuktamadkan lagi dan kini masih dalam proses perbincangan dengan Barisan Nasional (BN).Presiden MCA, Datuk Seri Ir Dr Wee Ka Siong berkata, perbincangan dilakukan secara musyawarah serta atas semangat perkongsian kuasa antara parti-parti komponen BN dan akan diumum satu atau 2 hari sebelum penamaan calon."Apa sahaja yang dibincangkan, kita akan cari formula terbaik untuk semua pihak, tidak boleh didedahkan dan apa yang belum dimuktamadkan tidak wajar dimaklumkan. Kita bukan nak tuntut kerusi melalui media, itu hanya perang mulut sahaja," katanya dalam sidang media selepas Majlis Perasmian Program Transformasi Perkhidmatan Bas Henti-henti (SBST) Johor Bahru di sini pada Ahad.Turut hadir Menteri Besar Johor, Datuk Seri Hasni Mohammad dan Ketua Setiausaha Kementerian Pengangkutan, Datuk Isham Ishak.Apabila ditanya mengenai sentimen pengundi Cina pada PRN Johor, beliau berkata, secara umumnya rakyat perlu menilai pihak yang boleh membawa dan mengutamakan kestabilan politik di negeri ini.Beliau yang juga Menteri Pengangkutan berkata, apabila politik tidak stabil akan memberi kesan kepada kerajaan negeri malah sukar untuk satu-satu projek berjalan lancar termasuk tidak mampu menarik pelaburan domestik ataupun dari luar negara.Sementara itu, beliau ketika mengulas berkenaan Prosedur Operasi Standard, (SOP) kempen PRU Dewan Negeri Johor berkata, semua pihak perlu akur bagi mencegah penularan COVID-19. Ka Siong berkata, SOP lebih longgar berbanding semasa di Melaka wajar dipatuhi sepenuhnya, demi kebaikan semua pihak. "Saya ingat masa di Melaka tidak boleh tetapi sekurang-kurangnya, sekarang sudah ada ruang untuk kita duduk dalam bilik gerakan, dan dibenarkan, masih boleh mengadakan perbincangan atau nak buat satu program yang tidak melibatkan lebih 100 org," katanya.


PRU Dewan Negeri Johor: Rakyat tidak perlu takut keluar mengundi dengan SOP tersedia -Annuar Musa

JOHOR BAHRU, 20 Februari- Rakyat tidak perlu bimbang untuk keluar menunaikan tanggungjawab sebagai pengundi pada Pilihan Raya Umum (PRU) Dewan Negeri, 12 Mac depan walaupun berlakunya peningkatan kes COVID-19 ketika ini.Menteri Komunikasi dan Multimedia Tan Sri Annuar Mus, berkata, ini kerana kerajaan telah mengambil langkah-langkah terbaik menerusi prosedur operasi standard (SOP) PRU di negeri itu bagi menjamin keselamatan dan kesihatan semua pihak. "Meskipun terdapat banyak kelonggaran SOP ketika tempoh berkempen, namun susun atur proses pengundian dan SOP yang ditetapkan mampu mengawal penularan wabak COVID-19."Tidak perlu ada rasa takut dan bila nak pergi mengundi mungkin ada proses ujian kendiri, malah pusat undi ada ruang khusus sekiranya (ada yang) positif (COVID-19)... di peringkat pihak berkuasa telah susun atur mengikut SOP dan norma baharu dalam mengendalikan PRN Johor."Insya-Allah, semuanya akan berjalan baik dan terkawal," katanya pada sesi soal jawab ketika program Bicara Keluarga Malaysia di Dewan Auditorium RTM Johor di sini hari ini.Mengulas lanjut, Annuar berkata rakyat perlu memahami bahawa negara ini sedang beralih ke fasa endemik yang bermakna kehidupan termasuk sistem demokrasi perlu kembali seperti biasa namun dengan amalan norma baharu."Jadi ini semua norma-norma baharu yang telah diatur supaya perjalanan PRU Dewan Negeri di Johor dapat dijalankan seberapa normal yang boleh agar tidak perlu ada rasa takut untuk keluar dan menunaikan hak dan tanggungjawab sebagai pengundi."Sekiranya, berkempen tidak boleh maka cacatlah proses demokrasi itu. Kita perlu bergerak ke arah biasa tetapi dengan norma baharu. Kalau perkara itu difahami maka pengundi tidak perlu takut."Banyak kelonggaran dibenarkan seperti ceramah, kempen dan ziarah rumah ke rumah berdasarkan SOP yang ditetapkan. Ini maknanya kita mesti kembali kepada keadaan biasa tetapi dengan norma baharu dan pilihan raya adalah sebahagian proses dituntut dalam Perlembagaan," jelasnya.Penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.Menurut SOP dikeluarkan Suruhanjaya Pilihan Raya (SPR), ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang, manakala bagi kempen ziarah rumah ke rumah, penyertaan tidak melebihi lima orang.Sementara itu, ketika ditemui pemberita, Annuar sekali lagi mengulangi bahawa kerajaan bersikap terbuka dalam mengizinkan media rasmi kerajaan dijadikan medium memperkenalkan calon parti bertanding termasuk pihak pembangkang."Soal berkempen itu ada lagi medium-medium lain yang boleh digunakan termasuk media sosial. Kita ambil kira pandangan diberikan tetapi buat masa ini, belum lagi kempen secara langsung melalui RTM," katanya.Semalam, Presiden PKR Datuk Seri Anwar Ibrahim ketika berucap pada majlis pengumuman calon zon tengah dan zon timur berkata parti pembangkang masih belum diberi ruang untuk menggunakan saluran media rasmi seperti yang pernah disebut Ahli Parlimen Ketereh itu sebelum ini.Penganjuran ceramah, syarahan dan kempen secara fizikal dan ziarah rumah ke rumah dibenarkan sepanjang 14 hari tempoh berkempen PRN Johor.Menurut SOP dikeluarkan Suruhanjaya Pilihan Raya (SPR), ceramah dan kempen hanya dibenarkan di pejabat parti dan bilik gerakan parti yang rasmi dengan kehadiran tidak melebihi 100 orang, manakala bagi kempen ziarah rumah ke rumah, penyertaan tidak melebihi lima orang.


PRU Dewan Negeri Johor: KKMM giat kempen kesedaran mengundi -Zahidi

KOTA TINGGI, 19 Februari- Kementerian Komunikasi dan Multimedia (KKMM) giat melaksanakan kempen kesedaran mengenai kepentingan mengundi termasuk menerusi media sosial.Timbalan Menteri KKMM, Datuk Zahidi Zainul Abidin berkata justeru, kementeriannya akan menggiatkan usaha bagi memastikan sasaran 70 peratus rakyat keluar mengundi pada Pilihan Raya Umum (PRU) Dewan Negeri Johor, pada 12 Mac depan, tercapai.katanya, KKMM melalui pelbagai agensinya akan melaksanakan kempen kesedaran mengenai kepentingan mengundi termasuk menerusi media sosial.“KKMM akan mengadakan kempen berhubung perkara ini melalui internet, (aplikasi) WhatsApp dan sebagainya. Di samping itu, melalui Jabatan Penerangan kita ada program ‘Info on Wheels’ yang akan minta orang ramai mengundi,” katanya selepas menghadiri majlis Santai Pemimpin Bersama Rakyat di Dewan Felda Bukit Besar di sini.Zahidi berkata, sebanyak 244,786 set dekoder MYTV diedarkan di Johor yang melibatkan 14,631 set di Parlimen TenggaraKatanya 2.3 juta set dekoder itu telah diedarkan kepada penduduk di seluruh negara bagi tempoh 2017 hingga 2019.Pada majlis berkenaan, Zahidi turut mengedarkan 300 set dekoder MYTV kepada penduduk Kampung Felda Bukit Besar, di sini.SPR menetapkan 12 Mac ini sebagai hari pengundian, dengan penamaan calon pada 26 Feb manakala pengundian awal pada 8 Mac.


Minimumkan guna sekolah menengah sebagai pusat mengundi, KPM-SPR adakan perbincangan

PUTRAJAYA, 18 Februari- Kementerian Pendidikan (KPM) akan berbincang dengan Suruhanjaya Pilihan Raya (SPR) supaya meminimumkan penggunaan sekolah menengah sebagai pusat mengundi PRU Dewan Negeri Johor ke-15.

Menteri Kanan Pendidikan, Datuk Dr Radzi Jidin berkata sebanyak 151 sekolah menengah akan digunakan sebagai pusat mengundi pilihan raya itu pada 12 Mac depan.

Katanya, perbincangan itu juga bagi memastikan tiada penglibatan bilik peperiksaan Sijil Pelajaran Malaysia (SPM) semasa proses mengundi."Pendirian kita di peringkat kementerian adalah supaya sekolah menengah tidak digunakan namun kita sedar ada akta yang membolehkan SPR mengambil sekolah-sekolah ini untuk digunakan dalam pilihan raya sekiranya didapati perlu jadi kita bincang dengan SPR agar meminimumkan penggunaannya.. ambil sekolah rendah dan meminimumkan penggunaan sekolah menengah," katanya dalam sidang media selepas melancarkan Yayasan Didik Negara di sini.Tambahnya, "jika digunakan sekalipun, tidak digunakan bilik-bilik yang dikhaskan untuk peperiksaan kerana bilik-bilik tersebut telah disusun mengikut indeks nama murid berdasarkan nombor giliran dan sebarang gangguan pada aturan tersebut boleh memberi satu implikasi besar."

(Datuk Dr Radzi Jidin berucap merasmikan Pelancaran Yayasan Didik Negara di Putrajaya)

Dalam perkembangan berkaitan, KPM juga memohon pertimbangan SPR supaya guru-guru yang terlibat peperiksaan SPM, dikecualikan daripada menjadi petugas PRU Dewan Negeri Johor.

Sebelum ini, KPM telah menyatakan pendirian supaya sekolah menengah tidak digunakan sebagai pusat mengundi PRU Dewan Negeri Johor kerana tidak mahu segala persediaan peperiksaan SPM yang telah disusun terganggu.Mengulas mengenai Prosedur Operasi Standard (SOP) pula, SOP bagi peperiksaan SPM yang dijadualkan berlangsung pada 3 hingga 29 Mac ini sama seperti tahun lalu dan mengikut arahan semasa Kementerian Kesihatan.


PRU Dewan Negeri Johor: Peniaga diingatkan tidak kenakan harga melampau

KUANTAN, 18 Februari- Peniaga kedai makan diberi amaran supaya tidak mengenakan harga melampau sepanjang tempoh Pilihan Raya Umum (PRU) Dewan Negeri Johor.  Sekiranya ingkar, Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid mengingatkan mereka iaitu peniaga bakal berdepan tindakan tegas.Jelasnya, pergerakan orang ramai akan bertambah sepanjang tempoh kempen (hujung bulan ini) dan sekiranya ada peniaga yang mengambil kesempatan, pengguna diminta membuat aduan. "Jadi kalau tidak ada aduan kita tidak tahu, bila ada aduan dan aduan itu dinyatakan secara jelas, kita akan pergi siasat bukan nak terus ambil tindakan."Kita siasat benar atau tidak aduan tersebut contohnya dulu, air batu kosong sampai seringgit atau dua ringgit tak patut kita siasat, tanya sebab apa kalau boleh beri alasan yang munasabah mungkin tidak ada isu kalau alasan tidak munasabah kita akan keluarkan kompaun," katanya selepas melakukan tinjauan harga barangan keperluan asas di sini.  Tambahnya, pegawai KPDNHEP akan melakukan pemantauan sebagaimana ketika pilihan raya di Melaka dan Sarawak baru-baru ini selain berharap peniaga bersikap lebih bertanggungjawab serta tidak mengambil kesempatan."Sama ada pilihan raya atau tidak ada pilihan raya kita sama sahaja jika berlaku pencatutan kita akan ambil tindakan, memang kadang-kadang peniaga mana-mana tempat pun apabila ada orang ramai, peniaga ambil kesempatan. Kami berharap peniaga dan juga pengusaha semasa pilihan raya Johor supaya tidak menekan dan tidak mengambil kesempatan. Sekarang kita berada dalam keadaan semua rakyat susah," katanya.Suruhanjaya Pilihan Raya (SPR) menetapkan 26 Februari ini sebagai tarikh penamaan calon, manakala hari mengundi ditetapkan pada 12 Mac depan. Dalam perkembangan lain, beliau memaklumkan KPDNHEP telah bersedia memastikan bekalan ayam dan telur mencukupi menjelang Ramadan dan sudah pun mengambil langkah perlu bagi memastikan tidak berlaku isu kekurangan bekalan.


Fokus WARISAN untuk kukuhkan parti - Shafie Apdal

JOHOR BAHRU, 17 Februari- Tiada mana-mana parti politik lain yang menyatakan hasrat untuk bergabung dengan Parti Warisan Sabah, WARISAN untuk bertanding semasa Pilihan Raya Umum, PRU Dewan Negeri Johor ke -15, setakat ini. Presidennya, Datuk Seri Shafie Apdal berkata, fokus utama beliau kini adalah untuk mengukuhkan parti.Beliau turut menegaskan perjuangannya bersama-sama rakyat, untuk berkhidmat walaupun berdepan pelbagai situasi. "Kita nak pastikan kita perkuatkan rumah kita dulu, kita tidak boleh pergi rumah orang lain.""Kalau pergi rumah orang lain, rumah kita kalau atap dinding tidak siap, tangga tidak ada macam mana kita nak pergi rumah orang lain, nanti dia datang ke rumah kita robohlah," kata Shafie. Beliau berkata demikian kepada pemberita semasa Program Jelajah Warisan ke Johor di Johor Bahru. Sementara itu, WARISAN sudah mengenalpasti kerusi serta calon yang bakal bertanding dan akan diumum dalam tempoh terdekat. Datuk Seri Shafie turut memberi bayangan akan bertanding di DUN Permas. Diminta mengulas mengenai desas-desus bekas Ketua Bahagian BERSATU Tebrau, Mazlan Bujang, mahu menyertai WARISAN, jelasnya, Mazlan sudah beberapa kali menemuinya untuk memberi pandangan mengenai politik.  Beliau juga tidak menghalang mana-mana individu untuk menyertai WARISAN.


Calon PN perlu angkat sumpah, bebas rasuah dan salah guna kuasa

MERSING, 17 Februari - Semua calon Perikatan Nasional (PN) yang bertanding pada Pilihan Raya Umum Dewan Negeri Johor ke-15, akan mengangkat sumpah bebas rasuah dan salah guna kuasa.  Pengerusinya, Tan Sri Muhyiddin Yassin berkata, kaedah tersebut telah dipraktikkan sejak Pilihan Raya Umum Dewan Negeri Melaka, tahun lalu.  Proses angkat sumpah itu bagi memastikan semua calon yang dipilih untuk bertanding di kawasan masing-masing, bebas daripada segala isu integriti.  "Calon-calon kita nanti perlu angkat sumpah (Wallahi, Wabillahi..Watallahi.. saya sekian.. nombor kad pengenalan sekian-sekian). Maknanya calon kita adalah calon yang bersih. Kalau kita bentuk kerajaan, InsyaAllah kita nak bentuk kerajaan yang bersih," kata Muhyiddin di sini. Beliau yang tidak mempertahankan kerusi Dewan Negeri Gambir, juga bersedia menjadi penasihat ekonomi kepada bakal Menteri Besar Johor sekiranya PN memenangi majoriti kerusi dipertandingkan dan berjaya membentuk kerajaan selepas PRU Dewan Negeri nanti.  Antaranya ialah inisiatif membantu golongan muda mendapatkan pekerjaan selain pemerkasaan sumbangan wanita.


Daftar Pemilih Tambahan Januari 2022 dibuka untuk semakan

KUALA LUMPUR, 16 Februari- Daftar Pemilih Tambahan Bulan Januari Tahun 2022 (DPT BLN1/2022) yang telah diperakui dan diwartakan hari ini, kini dibuka untuk semakan selama 30 hari, hingga 17 Mac depan.Setiausaha Suruhanjaya Pilihan Raya (SPR) Datuk Ikmalrudin Ishak berkata, DPT BLN1/2022 berkenaan mengandungi nama bagi 36,408 orang warganegara yang berumur 18 tahun dan ke atas pada 1 hingga31 Januari 2022 yang didaftarkan sebagai pemilih baharu secara automatik."Turut disenaraikan dalam DPT BLN1/2022 adalah 8,579 orang pemilih berdaftar yang bertukar bahagian pilihan raya dan 7,164 orang pemilih bertukar status/kategori pengundi dalam tempoh 1 hingga 31 Januari," kata beliau dalam kenyataan pada Rabu.Beliau juga menyeru warganegara yang berumur 18 tahun dan ke atas serta mana-mana pemilih berdaftar yang telah memohon pertukaran bahagian pilihan raya atau pertukaran status atau kategori pengundi dalam tempoh 1 hingga 31 Januari, untuk menyemak nama mereka dalam DPT BLN1/2022. Menurutnya jika mereka mendapati nama tidak disenaraikan dalam DPT BLN1/2022, mereka boleh membuat tuntutan dengan mengisi Borang C secara dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan.Katanya mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya boleh mengisi Borang D dan hadir ke Pejabat Pilihan Raya Negeri yang berkenaan."Borang C dan Borang D juga boleh dimuat turun dari portal Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPTBLN1/2022."Sebarang pertanyaan mengenai urusan semakan DPTBLN1/2022 ini, orang ramai boleh melayari portal rasmi SPR di pautan https://www.spr.gov.my atau hubungi Hotline SPR di talian 03-8892 7018 atau mana-mana Pejabat Pilihan Raya Negeri," katanya."SPR menyediakan 4 kaedah semakan bagi DPT BLN1/2022 iaitu seperti Portal SPR, aplikasi mudah alih MySPRSemak, portal rasmi Pejabat-Pejabat Pilihan Raya Negeri , atau Hotline SPR," katanya


Kempen parti politik di surau dan masjid, tiada laporan diterima

JOHOR BAHRU, 16 Februari- Tiada laporan diterima tentang penggunaan masjid atau surau di Johor untuk tujuan kempen parti-parti politik menjelang Pilihan Raya Umum (PRU) Dewan Negeri Johor ke-15 pada 12 Mac depan. Timbalan Pengarah Operasi Jabatan Agama Islam Negeri Johor (JAINJ), Andar Sarimin berkata ia tidak dibenarkan, malah SOP semua masjid dan surau masih tertakluk kepada peraturan bidang kuasa Majlis Agama Islam Negeri Johor. "Memang tidak ada dan jabatan pun memang tidak membenarkan, setakat ini tidak dibenarkan parti politik membuat apa-apa 'event' di masjid-masjid seluruh negeri Johor," katanya pada sidang media sempena Program Johor Fitrah Kasih di Johor Bahru. Sebanyak 15 rumah kebajikan di sekitar Johor Bahru disasarkan menerima manfaat menerusi program tersebut yang akan dilaksana pertengahan April depan.


Warisan sah bertanding PRU Dewan Negeri Johor

JOHOR BAHRU, 16 Februari - Parti Warisan Sabah (Warisan) memuktamadkan keputusan untuk bertanding pada Pilihan Raya Umum Dewan Negeri Johor ke-15, 12 Mac depan.  Presidennya, Datuk Seri Mohd Shafie Apdal bagaimanapun berkata parti itu masih belum memutuskan jumlah kerusi yang ingin ditandingi.  "Jumlah kerusi itu kita akan umum pada masa yang sesuai. Warisan bertanding di Johor bagi memberi pilihan kepada pengundi kerajaan yang mereka inginkan," katanya selepas pelancaran Jentera Warisan Johor, di sini malam ini. Tambahnya, keputusan Warisan bertanding di PRU Dewan Negeri Johor adalah sebagai persediaan menghadapi Pilihan Raya Umum yang berkemungkinan berlaku tahun ini."Yang ingin kita dampingi ialah mereka yang menentukan siapa yang akan memerintah bukan sahaja Johor, bahkan negara Malaysia," katanya.Pada majlis tersebut, Mohd Shafie turut mengumumkan bekas Ahli Dewan Negeri Kukup, Suhaimi Salleh sebagai Ketua Koordinator Warisan Johor.


KPM tegas tidak mahu sekolah menengah dijadikan pusat undi

KUALA LUMPUR, 14 Februari - Kementerian Pendidikan tetap dengan pendirian, sekolah menengah di Johor tidak digunakan sebagai pusat mengundi bagi Pilihan Raya Umum (PRU) Dewan Negeri Johor kerana tidak mahu segala persediaan peperiksaan Sijil Pelajaran Malaysia (SPM) terjejas.

Menteri Kanan Pendidikan Datuk Dr Radzi Jidin berkata pelajar yang menduduki peperiksaan itu adalah kohort SPM yang paling terkesan akibat COVID-19.

Selain itu, katanya, pendirian itu juga mengambil kira setiap meja dalam bilik peperiksaan telah disediakan dengan kod bar dan disusun mengikut indeks lengkap dan teratur.

Sebarang perubahan akan memberi kesan kepada keputusan atau susun atur penyelarasan keputusan peperiksaan.

"Secara keseluruhan hampir semua bilik di sekolah digunakan untuk tujuan peperiksaan SPM dan pada hari Khamis sebelum hari pengundian nanti, ada peperiksaan Matematik dan ini akan melibatkan semua calon SPM di seluruh negara termasuk di Johor.

"Ini adalah satu peperiksaan yang besar dan pada hari Isnin akan ada peperiksaan Sains yang turut melibatkan ramai calon maka kita tidak mahu susunan ini diganggu, dipindahkan dan diasingkan untuk tujuan pilihan raya kerana nanti proses atau tatacara yang kita gunakan dalam penyusunan ini, kita perlu teliti satu persatu kembali," Radzi berkata demikian dalam video yang dimuat naik ke Facebook rasminya, bagi menjelaskan mengapa sekolah menengah di Johor tidak sesuai digunakan sebagai tempt pengundian bagi PRU Dewan Negeri pada 12 Mac nanti.

Menjelas lanjut, beliau berkata, pendirian itu juga diambil bagi memudahkan pihaknya menetapkan tempoh baharu peperiksaan bagi pelajar yang tidak dapat menduduki SPM kerana dikuarantin.

Bagaimanapun, pihaknya tiada masalah jika sekolah rendah digunakan bagi tujuan pilihan raya berkenaan.


PRU DEWAN NEGERI JOHOR: KPM tidak mahu sekolah menengah diguna untuk pusat undi

KUALA LUMPUR, 13 Februari - Kementerian Pendidikan (KPM) tetap dengan pendirian supaya sekolah menengah di Johor tidak digunakan sebagai pusat mengundi bagi Pilihan Raya Negeri (PRN) kerana tidak mahu segala persediaan peperiksaan Sijil Pelajaran Malaysia (SPM) yang telah disusun atur, ‘diganggu gugat’.Menteri Kanan Pendidikan Datuk Dr Radzi Jidin berkata ini kerana pelajar yang menduduki peperiksaan itu adalah kohort SPM yang paling terkesan akibat COVID-19.Selain itu, katanya ia juga mengambil kira setiap meja dalam bilik peperiksaan telah disediakan dengan kod bar dan disusun mengikut indeks lengkap dan teratur, oleh itu, sebarang perubahan mengenainya akan memberi kesan kepada keputusan atau susun atur penyelarasan keputusan peperiksaan."Secara keseluruhan hampir semua bilik di sekolah digunakan untuk tujuan peperiksaan SPM dan pada hari Khamis sebelum hari pengundian nanti, ada peperiksaan Matematik dan ini akan melibatkan semua calon SPM di seluruh negara termasuk di Johor."Ini adalah satu peperiksaan yang besar dan pada hari Isnin akan ada peperiksaan Sains yang turut melibatkan ramai calon maka kita tidak mahu susunan ini diganggu, dipindahkan dan diasingkan untuk tujuan pilihan raya kerana nanti proses atau tatacara yang kita gunakan dalam penyusunan ini, kita perlu teliti satu persatu kembali," katanya.

Radzi berkata demikian dalam video yang dimuat naik dalam Facebook rasminya, bagi menjelaskan mengenai mengapa sekolah menengah di Johor tidak sesuai digunakan sebagai tempat pengundian bagi PRN Johor pada 12 Mac ini.Beliau berkata pendirian itu juga diambil bagi memudahkan pihaknya menetapkan tempoh baharu peperiksaan kepada pelajar yang tidak dapat menduduki SPM kerana dikuarantin."Untuk SPM kali ini seperti mana SPM tahun lepas, sekiranya pelajar tidak dapat menduduki SPM kerana dikuarantin, mereka akan mendudukinya dalam tempoh ditetapkan kemudian. Sebab itu, penyusunan dalam bilik peperiksaan penuh teliti dan kita tidak mahu susunan ini diganggu gugat bagi memastikan kelancaran SPM," katanya.Bagaimanapun, Radzi berkata pihaknya tiada masalah jika sekolah rendah digunakan bagi tujuan pilihan raya berkenaan.Semalam, Radzi memaklumkan pihaknya akan menghantar surat rasmi kepada Suruhanjaya Pilihan Raya (SPR) agar tidak menggunakan sekolah menengah sebagai pusat mengundi dalam PRN Johor bagi memastikan kelancaran perjalanan peperiksaan itu yang bermula dari 2 hingga 29 Mac ini. - BERNAMA


PRU DEWAN NEGERI JOHOR: Program politik sukar kawal pematuhan SOP

JOHOR BAHRU, 13 Februari - Bendahari Agung Barisan Nasional, Datuk Seri Hishammuddin Tun Hussien akur, sekiranya dikenakan kompaun melanggar SOP dalam sesuatu program, khususnya pada Pilihan Raya Umum Dewan Negeri Johor akan datang. Menurutnya, setiap program berunsurkan politik sukar untuk mengawal dan mematuhi SOP ditetapkan.  "Saya reda kalau libatkan diri saya sekalipun sebelum kita datang kita tak tahu.

"Sebab tu dalam PRU Dewan Negeri kali ni kita kena program-program politik dalam apa juga kelonggaran, kita susah nak dikawal.

"Ini yang akan diambil kira SPR dalam menentukan apa juga SOP," kata Hishammuddin selepas Majlis Pelancaran Briged MIC Johor di Iskandar Puteri, Johor Bahru yang turut dihadiri Presiden MIC, Tan Sri Dr SA Vigneswaran dan Menteri Besar, Datuk Hasni Mohamad, di sini. Menteri Kesihatan, Khairy Jamaludin sebelum ini menerusi Twitternya memaklumkan, penganjur program bersama beberapa nama lain akan dikompaun mengikut Akta 342.


PRU DEWAN NEGERI JOHOR: Semua jentera parti diingatkan terus jaga SOP

PONTIAN, 3 Februari - Ahli Majlis Tertinggi UMNO, Tan Sri Noh Omar mengingatkan semua jentera parti supaya terus menjaga prosedur operasi standard (SOP) sepanjang tempoh Pilihan Raya Umum (PRU) Dewan Negeri Johor.

Biarpun tempoh berkempen belum bermula, namun ketika ini, kebanyakan parti sudah mula melancarkan jentera parti masing-masing.  Beliau berkata, Suruhanjaya Pilihan Raya (SPR) akan mengumumkan SOP berkaitan pilihan raya apabila sampai masanya.  "Seperti KKM maklumkan SOP telah diberikan kepada SPR dan SPR sudah tentu tidak boleh umum satu satu kalau sebelum masuk tempoh penamaan calon bila dah masuk penamaan calon baru SPR menunggu masa sesuai untuk umumkan,"kata Noh selepas menghadiri Majlis Koperasi Anak Merdeka di Benut, di sini.  Mengulas mengenai calon BN beliau berkata, gabungan orang lama dan baharu akan menjadi kesinambungan hayat BN.


PEMUDA PN harap 30% calon muda di Johor

BATU PAHAT, 13 Februari- Pemuda Perikatan Nasional, PN mengharapkan 30% calon muda mewakili parti itu pada Pilihan Raya Umum, Dewan Negeri Johor, 12 Mac depan.  Timbalan Ketua Pemuda PN, Senator Wan Ahmad Fayhsal Wan Ahmad Kamal berkata, peratus calon itu turut merangkumi calon wanita. Senarai nama calon sudah dihantar kepada pucuk pimpinan parti dan akan diputuskan nanti.  "Jadi parti amat memahami aspirasi ni sebenarnya dan saya yakin PN menawarkan calon muda tak kira dari umur, berkaliber, bersih, ditapis dari segi rasuah dan sebagainya," kata Wan Ahmad Fayshal. Beliau berkata demikian selepas menghadiri Majlis Pelancaran Jentera Pemuda Perikatan Nasional di Batu Pahat, malam tadi.


Johor berpotensi besar untuk lebih maju dengan kestabilan politik - Ismail Sabri

KUALA LUMPUR, 12 Februari - Johor disifatkan sebuah negeri yang mempunyai potensi besar untuk lebih maju ke hadapan namun ia bergantung kepada kestabilan politik.

Naib Presiden UMNO, Datuk Seri Ismail Sabri Yaakob berkata dalam mencapai kestabilan itu, adalah amat penting untuk Barisan Nasional (BN) mencapai kemenangan dalam PRU Dewan Negeri Johor pada 12 Mac ini."Setiap kerja keras harus berpandukan kepada kekuatan parti, serta jentera yang aktif di akar umbi, peranan orang muda hatta media sosial yang menjadi medium penting untuk memastikan kemenangan parti."Saya yakin kita boleh beroleh kemenangan sekiranya kita bersatu-padu dan saling menyokong antara satu sama lain dalam sebuah payung Barisan Nasional. Ayuh semarakkan perjuangan, Undi Barisan Nasional, PRU Dewan Negeri Johor 2022," katanya di dalam hantaran Facebook rasminya hari ini. Dalam hantaran itu, Ismail Sabri yang juga Perdana Menteri turut melampirkan gambar pertemuan beliau bersama jentera BN di Dewan Putra Padang Lerek, Ledang."Inilah jentera yang penuh bersemangat, dalam memastikan kemenangan BN di Johor. Selepas bersama jentera di Muar, saya ke Tangkak untuk pertemuan bersama jentera #BN di Dewan Putra Padang Lerek, Ledang," tulisnya.Suruhanjaya Pilihan Raya (SPR) menetapkan 12 Mac sebagai tarikh pengundian bagi PRU Dewan Negeri Johor manakala tarikh penamaan calon ditetapkan pada 26 Februari manakala pengundian awal pada 8 Mac.


PRU Dewan Negeri Johor diteruskan dengan SOP lebih longgar

PORT DICKSON, 12 Februari - PRU Dewan Negeri Johor boleh diteruskan dengan Prosedur Operasi Standard (SOP) lebih longgar berbanding PRU Sarawak dan Melaka sebelum ini.Menteri Kesihatan, Khairy Jamaluddin berkata Suruhanjaya Pilihan Raya (SPR) akan mengumumkan perincian berhubung SOP itu sebelum penamaan calon 26 Februari ini."Ada sedikit kelonggaran biarlah SPR umumkan. Kita tengok ketika PRU Melaka dan Sarawak sebelum ini tidak ada kluster COVID-19 dikesan dan dari segi kesihatan awam kita sudah berjaya menyekat penularan wabak tersebut."Sekarang ini kita benarkan PRU Dewan Negeri Johor sewaktu gelombang Omicron tetapi Kementerian Kesihatan juga telah buat kajian dari segi kesan Omicron terhadap kesihatan awam iaitu dari segi liputan vaksinasi," katanya.Beliau berkata demikian dalam sidang media selepas Majlis Pemeteraian Kerjasama Promosi Kesihatan antara Wellness Hub Kementerian Kesihatan dan rakan strategik, di sini hari ini.Bagaimanapun, Khairy berkata kepatuhan SOP dalam kalangan masyarakat termasuk pemimpin politik berdepan PRU Dewan Negeri Johor itu nanti amat penting bagi mengawal penularan COVID-19.SPR menetapkan 12 Mac sebagai tarikh pengundian, manakala tarikh penamaan calon ditetapkan pada 26 Februari dan pengundian awal 8 Mac. Dalam pada itu, mengulas permintaan doktor kontrak berhubung perjawatan tetap disertakan dengan caruman Kumpulan Wang Simpanan Pekerja (KWSP), Khairy berkata pihaknya ketika ini menawarkan skim berpencen kepada mereka."Ia melibatkan 4,186 jawatan tetap tambahan yang akan diwujudkan di KKM menjelang Jun ini, mungkin pengambilan baharu (kakitangan) pada masa akan datang kita tawarkan KWSP," katanya.


PRU Dewan Negeri Johor diteruskan mengikut jadual

TANGKAK, 11 Februari - Perdana Menteri, Datuk Seri Ismail Sabri Yaakob memberi jaminan, Pilihan Rraya Umum Dewan Negeri Johor tidak akan ditunda, walaupun terdapat peningkatan kes harian COVID-19.  Satu-satunya kaedah yang dapat menunda daripada PRU Dewan Negeri itu dijalankan adalah menerusi perisytiharan darurat.  Menurutnya, PRU Dewan Negeri Johor perlu dijalankan selepas pembubaran dewan negeri dan pengumuman tarikh penamaan calon, mengundi awal dan hari mengundi oleh Suruhanjaya Pilihanraya, SPR.  "Kalau kita buat darurat di Johor, negeri lain tidak buat, tidak boleh juga. Takkan di Johor je. Saya nak menyatakan bahawa kita terpaksa hidup dengan COVID -19 dan saya takkan menyekat pergerakan rakyat, rentas negeri daerah dan sebagainya. Kita dah buka ekonomi tidak mungkin kita tutup balik," kata Ismail Sabri.Beliau ditemui dalam satu majlis bersama Jentera Barisan Nasional Parlimen Ledang di Tangkak, Johor. Majlis turut dihadiri Menteri Besar Johor Datuk Hasni Mohamad. Perdana Menteri juga mengingatkan semua pihak agar terus mematuhi SOP sepanjang hidup bersama COVID-19.  Beliau sekali lagi memberi jaminan, tidak akan ada pelaksanaan Perintah Kawalan Pergerakan (PKP) di seluruh negara seperti sebelum ini.Hanya PKP Diperketatkan (PKPD) bersasar diadakan di lokaliti berlaku peningkatan kes.  Datuk Seri Ismail mengulas gesaan Majlis Presiden Pakatan Harapan mengenai penundaan PRU Dewan Negeri Johor disebabkan pertambahan kes COVID-19 ketika ini.


PRU Dewan Negeri Johor: SOP dalam peringkat akhir perbincangan

JOHOR BAHRU, 11 Februari - Prosedur Operasi Standard (SOP) PRU Dewan Negeri Johor ke-15, akan diumum dalam tempoh terdekat. Ketua Komunikasi Korporat Suruhanjaya Pilihan Raya (SPR), Mohammad Azlan Charles Abdullah berkata SOP berkenaan sedang dalam peringkat akhir perbincangan sebelum dimuktamadkan. "Yang akan keluar dan umumkan mengenai SOP ini ialah pihak SPR, kita akan keluarkan kenyataan selepas mendapat kelulusan daripada Kementerian Kesihatan dan juga Majlis Keselamatan Negara," katanya.Beliau ditemui pemberita selepas sesi taklimat SPR kepada media di Johor Bahru, Johor. Taklimat selama dua jam itu disertai kira-kira 50 pengamal media. Ia bertujuan memberi pendedahan mengenai peranan media dan persediaan liputan sepanjang proses pilihan raya yang bakal berlangsung bermula 26 Februari.


PEJUANG bakal bertanding 42 kerusi pada Pilihanraya Umum Dewan Negeri Johor

JOHOR BAHRU, 11 Februari - Parti Pejuang Tanahair (PEJUANG) dijangka mengumumkan 42 senarai calon yang bakal bertanding pada Pilihanraya Umum Dewan Negeri Johor ke-15 nanti. Menurut Presidennya Datuk Seri Mukhriz Mahathir, perkara itu akan dimuktamadkan dua hari sebelum hari penamaan calon.  "Kita berharap untuk bertanding sekitar 42 kerusi daripada 56 kerusi yang ditandingi jentera. Kita sudah bersiap sedia untuk menawan hati rakyat Johor. Kita berbeza dengan parti lain walaupun kita baru dan kecil tetapi sebenarnya kita mempunyai pengalaman yang luas," kata Mukhriz selepas melancarkan Jentera PEJUANG di sini. Parti itu juga dijangka akan bergerak secara bersendiri tanpa kerjasama dengan parti-parti lain.


PRU Dewan Negeri Johor ke-15: 2.59 juta pengundi layak tunai tanggungjawab

JOHOR BAHRU, 9 Februari- Seramai 2.597 juta pengundi layak mengundi pada Pilihan Raya Negeri (PRN) Johor pada 12 Mac ini.Pengerusi Suruhanjaya Pilihan Raya (SPR), Datuk Abdul Ghani Salleh, berkata ia membabitkan 2.57 juta pengundi biasa, 10,955 anggota tentera dan pasangan serta 11,576 anggota polis dan pasangan serta 376 pengundi tidak hadir (PTH) luar negara."Daftar Pemilih Pilihan Raya (DPPR) yang akan digunakan adalah Daftar Pemilih Induk 2021 yang dikemas kini sehingga 21 Januari 2022. Termasuk dalam 2.597 juta pengundi PRN Johor adalah 43,149 pengundi Orang Kurang Upaya (OKU) yang berdaftar dengan Jabatan Kebajikan Masyarakat (JKM)," katanya.Pengundi boleh membuat semakan Daftar Pemilih mulai 21 Februari iniuntuk mengetahui maklumat pusat mengundi, saluran mengundi dan nombor bilangan mereka menerusi laman portal SPR di pengundi.spr.gov.my atau menelefon talian 03-88927018 atau melalui aplikasi MySPR Semak.SPR menyasarkan 70 peratus daripada keseluruhan 2.59 juta pemilih berdaftar akan mengundi bagi PRU Dewan Negeri Johor Ke-15.12 Mac ini ditetapkan sebagai hari pengundian, manakala hari mengundi awal pada 8 Mac.


PRU Dewan Negeri Johor ke-15:  Anggaran kos RM96 juta

JOHOR BAHRU, 9 Februari- Suruhanjaya Pilihan Raya (SPR) menganggarkan kos pelaksanaan PRU Dewan Negeri Johor ke-15 mencecah RM96 juta.Pengerusi SPR, Datuk Abdul Ghani Salleh, berkata seramai 49,290 petugas akan dilantik bagi mengendalikan pilihan raya itu yang membabitkan 56 kawasan Dewan Undangan Negeri (DUN)."Secara keseluruhannya jumlah pusat mengundi sebanyak 1,084 buah dengan 4,720 saluran. Daripada jumlah itu, sebanyak 1,021 pusat mengundi yang mempunyai 4,638 saluran akan digunakan bagi undi biasa, manakala 63 pusat mempunyai 82 saluran turut akan digunakan bagi undi awal."Sebanyak 56 pusat penamaan calon dan 56 pusat penjumlahan rasmi undi turut akan digunakan," katanya.Sementara itu, Abdul Ghani berkata, SPR turut melantik 58 Pegawai Pengurus Pilihan Raya dibantu 186 Penolong Pegawai Pengurus."Bagi memantau semua aktiviti sepanjang tempoh berkempen, SPR juga menubuhkan 56 pasukan penguat kuasa kempen pilihan raya yang dianggotai wakil daripada polis, pihak berkuasa tempatan ( PBT) dan wakil calon," katanya.Ujarnya lagi, satu prosedur operasi standard (SOP) pencegahan COVID-19 bagi pelaksanaan PRU Dewan Negeri Johor ke-15 sedang dikemaskini SPR, Kementerian Kesihatan (KKM) dan Majlis Keselamatan Negara ( MKN)."SOP ini akan dimaklumkan selepas ia dimuktamadkan," kata Abdul Ghani.SPR menetapkan 12 Mac sebagai hari pengundian PRU Dewan Negeri Johor ke-15.

Hari penamaan calon ditetapkan pada 26 Februari dan tarikh mengundi awal pula pada 8 Mac.


PRU Dewan Negeri Johor: 12 Mac, tarikh pengundian

JOHOR BAHRU, 9 Februari- Suruhanjaya Pilihan Raya (SPR) menetapkan 12 Mac ini sebagai tarikh pengundian bagi Pilihan Raya Umum, (PRU) Dewan Negeri Johor ke-15.Pengerusi SPR, Datuk Abdul Ghani Salleh ketika mengumumkan perkara itu turut memaklumkan, tarikh penamaan calon ditetapkan pada 26 Februari. Manakala bagi pengundian awal adalah pada 8 Mac ini."Bagi menjalankan proses PRU DUN ini, SPR telah melantik 56 pegawai pengurus pilihan raya, dibantu oleh 186 penolong pegawai pengurus. Manakala bagi tujuan memantau semua aktiviti kempen pilihan raya sepanjang tempoh rasmi berkempen, SPR akan menubuhkan 56 pasukan bertugas penguat kuasa kempen pilihan raya (PPKPR) yang dianggotai oleh wakil-wakil Polis Diraja Malaysia (PDRM), pihak berkuasa tempatan (PBT)dan wakil-wakil calon yang bertanding," katanya.Seramai 2,597,742 daftar pemilih layak menunaikan tanggungjawab masing-masing berdasarkan senarai pengundi yang dikemas kini sehingga 21 Januari 2022.PRN Johor perlu diadakan selepas SPR menerima pemakluman rasmi berhubung pembubaran Dewan Undangan Negeri (DUN) Johor penggal ke-14 pada 23 Januari lalu.Pada 22 Januari lalu, Sultan Johor, Sultan Ibrahim Iskandar dilaporkan berkenan menandatangani watikah pembubaran DUN Johor bagi memberi laluan kepada PRN.Pada hari sama, Sultan Ibrahim berkenan menerima mengadap Menteri Besar, Datuk Seri Hasni Mohammad jam 5 petang di Istana Bukit Serene, Johor Bahru.Kerajaan Johor sebelum ini dilaporkan memiliki majoriti tipis dengan 28 kerusi berbanding 27 kerusi di blok pembangkang, berikutan kematian ahli dewan undangan negeri (ADUN) Kempas, Datuk Osman Sapian yang juga mantan Menteri Besar, pada 21 Disember lalu.


“Puteh Pasir Mantanani”, telefilem RTM sempena Hari Malaysia

KUALA LUMPUR, 8 September – Mengangkat tajuk “Puteh Pasir Mantanani”, Radio Televisyen Malaysia (RTM) melalui Unit Drama TV menerbitkan sebuah telemovie khas sempena sambutan Hari Malaysia yang diraikan pada 16 September ini.Bersiaran mengisi slot Panggung RTM, pukul 9.00 malam di TV1, telemovie arahan Erfan Zainialdin ini membariskan pelakon utama yang diterajui oleh Zarra Zhaf sebagai Puteh.Telemovie yang menjalani penggambaran di Pulau Mantanani di Kota Belud, Sabah ini mengisahkan tentang dua adik beradik perempuan yang saling mengasihi antara satu sama lain namun berbeza tahap pendidikan.Puteh yang dikatakan lembab dalam pelajaran dan  sering diabaikan oleh keluarganya. Namun kehadiran seorang guru baharu, Cikgu Azam di sekolah itu menghadirkan sinar baru dalam hidup kanak-kanak itu. Cikgu Azam menyedari bakat terpendam anak muridnya itu dan dia cuba menggilap bakat dalam sukan lumba lari yang dimiliki oleh Puteh.Mampukah Cikgu Azam mengasah bakat Puteh hingga berjaya? Saksikan kesudahan hasil usaha Cikgu Azam hingga berjaya mengubah nasib Puteh dan keluarganya dalam “Puteh Pasir Mantanani” khas Hari Malaysia ini di TV1.Bagi anda yang terlepas untuk menonton rancangan di TV1, anda berpeluang menontonnya menerusi RTM Klik (rtmklik.rtm.gov.my).